Untuk mendapatkan maklumat terkini, ikuti kami melalui Telegram

Kuala Kangsar − Lembaga Pembangun Sastera (LEPAS) Perak dengan kerjasama Dewan Bahasa dan Pustaka Wilayah Utara (DBPWU), GAPENA Malaysia, Majlis Kebudayaan Negeri Perak, serta Jabatan Kebudayaan dan Kesenian Negara Negeri Perak telah melaksanakan Seminar Bahasa, Budaya, Adab dan Adat Istiadat Kesultanan dan Bangsa Melayu pada Abad ke-21.

Seminar ini menampilkan tokoh yang tidak asing lagi sebagai panel pembicara, iaitu Prof. Emeritus Dr. Abdullah Hassan, Penasihat PTS Media Grup, Prof. Madya Dr. Salmah Jan Noor Muhammad, Pensyarah Universiti Putra Malaysia dan Dr. Kamaruddin Yaakob, Pensyarah Universiti Sultan Azlan Shah.

Seminar yang dirasmikan oleh YB Dato’ Nolee Ashilin Dato’ Mohammed Radzi, Pengerusi Jawatankuasa Perumahan, Kerajaan Tempatan dan Pelancongan Negeri Perak ini turut dihadiri oleh wakil Ketua Pengarah Dewan Bahasa dan Pustaka (DBP), iaitu Pengarah DBPWU, Encik Rahimi Arifin.

Dalam ucapan beliau, YB Dato’ Nolee Ashilin menyarankan agar aktiviti kebahasaan, persuratan dan kebudayaan seumpama ini kerap dilaksanakan oleh persatuan, bukan sahaja setahun sekali, malah beberapa kali dalam setahun supaya aktiviti ilmu yang berteraskan bahasa, sastera dan budaya ini terus subur. Hal ini seiring dengan suasana negara yang semakin pulih daripada pandemik COVID-19 dan menuju suasana endemik yang membolehkan aktiviti seumpama ini terus dilaksanakan.

Dalam pada itu, Haji Abd. Rashid Ahmad Rafie, Ketua 1 LEPAS Perak dalam ucapan alu-aluannya memaklumkan bahawa LEPAS Perak akan menganjurkan Dialog Utara pada tahun ini yang akan melibatkan negeri di utara Semenanjung, utara Sumatera dan Selatan Thailand.

Dalam sesi pembentangan kertas pula, Prof. Emeritus Dr. Abdullah Hassan membentangkan tajuk, “Membina Kepustakaan dalam Bahasa Melayu” yang menegaskan kepentingan bahasa Melayu dinobatkan sebagai bahasa ilmu dan bahasa pengantar pendidikan pada semua peringkat kerana kata beliau, “Selagi kita tidak dapat menjadikan bahasa Melayu sebagai bahasa pengantar, kita tidak akan dapat menjadi seperti Jepun kerana tidak akan timbul kreativiti peribumi daripada bahasa yang bukan bahasa ibundanya sendiri.”

Prof. Madya Dr. Salmah Jan Noor Muhammad pula mengingatkan khalayak dalam pembentangan bertajuk, “Diplomatik Kesultanan Melayu: Adab Adat Istiadat dalam Kehidupan Raja-raja Melayu” dengan mengulangi petikan kata dalam Sulalat al-Salatin, “Rakyat itu umpama akar, dan raja itu umpama pohon, jikalau tiada akar nescaya pohon tiada akan dapat berdiri.”

Sementara itu, Dr. Kamaruddin Yaakob membentangkan tajuk “Budaya yang Hilang dan Budaya yang Mendatang” dengan mengungkapkan kepentingan budaya hidup kita sebelum ini diingati dan dikekalkan walaupun budaya hidup kita kini sudah semakin berubah kerana kehadiran teknologi moden.

Seminar yang berlangsung petang semalam diadakan di Hotel Casuarina Kuala Kangsar, Perak, menerusi  pertemuan secara maya, Google Meet.


Teknologi Augmented Reality dalam Pemasaran

Pandemik COVID-19 menjadi pemangkin dan pemacu implementasi disruptif teknologi dalam sektor perniagaan runcit. Internet menemukan peniaga dengan pelanggan secara maya. Terdapat peniaga yang mempromosikan produk mereka melalui media sosial, laman sesawang atau di beberapa platform e-dagang lokal seperti ZALORA, LAZADA dan Shopee. Ada juga peniaga yang tidak melepaskan peluang untuk mempromosikan produk mereka di laman e-dagang antarabangsa seperti Alibaba.com, amazon.com, ebay, dan lain-lain.

Kepelbagaian teknik dan trend pemasaran digital yang berubah setiap hari menyebabkan kualiti penampilan visual produk semakin baik dari sehari ke sehari. Satu daripada trend terkini yang diaplikasikan oleh beberapa buah syarikat antarabangsa ialah teknologi Augmented Reality (AR) atau realiti terimbuh. Syarikat LACOSTE, TESCO, CONVERSE, ZARA, IKEA, dan MTV di luar negara menggunakan teknologi ini dalam penjualan produk dan penyediaan perkhidmatan layanan kepada pelanggan mereka.

AR ialah teknologi yang menggabungkan kandungan digital ke alam realiti dengan cara unjuran (projection) objek maya dua dimensi (2D) atau 3D, dan kemudiannya dipaparkan dan diperlihatkan seperti benar-benar wujud di dunia nyata.

AR dalam Pemasaran dan Pelayanan Pelanggan

IKEA mengaplikasikan teknologi AR bagi membantu pengguna menghiaskan ruang di rumah mereka dengan menggunakan pelbagai produk di gedungnya. Pelayanan membeli-belah berteknologi AR memberikan kemudahan kepada pengguna untuk menghiaskan ruang dengan mengacukan perabot atau aksesori hiasan ke arah ruang rumah mereka.

Pengguna hanya perlu mengacukan kamera telefon pada satu sudut ruang di rumah dan meletakkan objek maya, misalnya sofa idaman ke sudut ruang tersebut. Produk sofa dipilih daripada senarai katalog IKEA dalam aplikasi berkenaan. Apabila gambar sudut atau ruang rumah difokuskan, maka sofa idaman akan dipaparkan secara maya pada skrin telefon. Aplikasi ini berjaya membantu para pengguna dan pelanggan memperoleh gambaran yang memenuhi cita rasa mereka.

DULUX turut menggunakan aplikasi AR dalam melayani dan memenuhi cita rasa para pengguna dan pelanggan untuk memilih warna cat dinding ruang di rumah mereka. AkzoNobel, syarikat induk DULUX membeli aplikasi AR telefon bimbit interaktif bagi memudahkan pengguna memilih warna cat ruang dan dinding secara dinamik.

Sebuah lagi syarikat yang menggunakan teknologi AR dalam pelayanan pelanggannya ialah Gucci. Gucci, jenama fesyen mewah terkenal dengan produk berasaskan kulit, antaranya termasuklah beg tangan, beg, dompet, kasut, dan aksesori mewah.

Terkini, dalam keadaan pandemik COVID-19, Gucci menggunakan aplikasi pelayanan pelanggan untuk menjual produk kasut sniker. Aplikasi ini memerlukan pengguna mengacukan fokus kamera telefon bimbit pada kaki, kemudiannya memilih kasut yang tersedia dalam senarai katalog aplikasi tersebut. Kaedah ini amat menjimatkan masa dan memudahkan pelanggan serta jurujual.

Pasar raya juga boleh mengambil manfaat daripada teknologi AR. Dalam situasi pandemik, pengguna amat berhati-hati apabila ke pasar raya dan memilih barangan di rak. Produk yang disentuh, dibelek, yang kemudiannya diletakkan semula akan memberikan kesan kepada kualiti kebersihan produk berkenaan. Teknologi AR bagi produk di pasar raya berkemungkinan akan muncul pada suatu hari nanti berdasarkan artikel dalam laman sesawang Retail Information News yang berpusat di Amerika Syarikat yang disiarkan pada 20 Januari 2021.

Mungkin banyak pengguna yang kurang menyedari penggunaan AR dalam kehidupan mereka. Pada masa akan datang, teknologi AR akan terus berkembang pesat. Perkembangan pesat ini bukan sahaja dalam bidang pemasaran dan penjualan, malah dalam bidang pendidikan dan latihan, kesihatan, makanan dan minuman, industri petroleum, industri perkilangan, dan sebagainya. Oleh itu, sinergi pelanggan, peniaga dan syarikat berjenama, platform e-dagang serta pakar pembangun aplikasi AR perlu terus disepadukan untuk memacukan kemajuan dan mewujudkan kebijaksanaan dalam amalan gaya hidup digital pada masa depan.

Dr. Siti Salwa Salleh ialah Pensyarah Kanan di Jabatan Sains Komputer, Fakulti Sains Komputer dan Matematik, Universiti Teknologi MARA Kampus Seremban, Negeri Sembilan.


E-Ekspo [email protected] Peluang untuk Anak Muda

Untuk mendapatkan maklumat terkini, ikuti kami melalui Telegram

Pendidikan dan Latihan Teknikal dan Vokasional (TVET) penting bagi menyediakan tenaga kerja berkemahiran tinggi baharu dalam sektor ekonomi pada masa depan. TVET di negara ini diiktiraf di bawah Wawasan Kemakmuran Bersama (WKB) 2030 sebagai  satu pembolehdaya yang dapat menyumbang ke arah pembentukan negara membangun yang makmur dan inklusif.

Dalam usaha mempromosikan dan menyebarluaskan TVET kepada masyarakat, Kementerian Pembangunan Luar Bandar (KPLB) menganjurkan Ekspo Institusi Pendidikan [email protected] 2021 atau lebih dikenali sebagai e-Ekspo [email protected] 2021 yang berlangsung secara dalam talian dari 29 September 2021 hingga 2 Oktober 2021.

Ekspo ini merupakan acara tahunan yang diadakan sejak dari tahun 2019 yang melibatkan tujuh buah Institusi Pendidikan TVET di bawah KPLB dengan sejumlah 279 buah Institusi Pendidikan TVET. Bermula dari tahun lepas, ekspo ini diadakan secara dalam talian. e-Ekspo pada tahun ini mengekalkan tema “[email protected], Pilihan Kemahiran Anda”, #Saya Budak TVET.

Objektif penganjuran e-Ekspo TVET @KPLB ini adalah untuk mempromosikan kesedaran secara berterusan kepada masyarakat, khususnya pelajar dan belia mengenai peluang pendidikan TVET. Antara pengisian ekspo ini, termasuklah pameran digital secara dalam talian; forum dan seminar sama ada secara langsung mahupun rakaman; video dan rakaman program atau aktiviti latihan kemahiran; sesi khidmat nasihat interaktif, dan majlis perasmian.

Selain itu, Pertandingan Mencipta Logo dan Slogan [email protected] dan Pertandingan Tiktok Challenge [email protected] turut dianjurkan. E-Ekspo [email protected] 2021 secara dalam talian boleh dicapai melalui Portal e-Ekspo [email protected] 2021 (https://ekspotvet.rurallink.gov.my) dan media sosial  rasmi KPLB seperti Facebook, Instagram, Twitter, dan TikTok.

Majlis perasminan ekpo diadakan secara dalam talian pada 29 September 2021 dengan ucapan Pembukaan oleh Ketua Setiausaha KPLB, Dato’ Dr. Ahamad Jailani Muhamed Yunus dan ucap utama oleh Menteri KPLB, Dato’ Seri Mahdzir Khalid.

e-Ekspo [email protected] yang berlangsung selama empat hari secara dalam talian ini dibuka dari pukul 9 pagi sehingga 6 petang.


Citra Sahabat Dewan Kosmik dan FRIM

Sidang Editor Dewan Kosmik menyantuni FRIM pada 1 Oktober 2021 yang lalu membincangkan aktiviti penulisan, kerjasama pintar antara Dewan Kosmik terbitan Dewan Bahasa dan Pustaka (DBP) dengan Institut Penyelidikan Perhutanan Malaysia atau Forest Research Institute Malaysia (FRIM) atas inisiatif dan semangat “Citra Sahabat” Dr. Azharizan Mohamad Norizan, Penyelidik FRIM dan Sidang Editor Dewan Kosmik.

Dalam sesi tersebut, FRIM memperkenalkan tarikan terbaharunya, Jejantas Rimba FRIM yang menyajikan pandangan hutan buatan manusia dan bandar raya yang menakjubkan dari ketinggian 141 meter dari aras laut.

Jejantas Rimba FRIM yang terletak di Taman Botani Kepong dibina menggunakan perancah aluminium yang diperkukuh dengan tiub keluli dan kabel besi penampung. Jejantas jenis ini yang merupakan yang pertama di dunia terdiri daripada 11 buah menara dan lapan buah jambatan dengan pelantar berketinggian antara 18 meter hingga 50 meter yang berjumlah 250 meter panjang.

Pengunjung perlu berjalan kaki sejauh 100 meter untuk menikmati pemandangan hutan yang kaya dengan spesies flora serta fauna dan panorama indah bandar raya Kuala Lumpur. Antara spesies flora dan fauna termasuklah pokok durian (Durio zibethinus), pokok tarap, pelbagai pokok herba dan yang mempunyai nilai perubatan, pelbagai spesies serangga dan burung, monyet ekor panjang (Macaca fascicularis), dan tupai gergasi (Ratufa bicolor).

(Sumber video: Hamzah Awang, Bahagian Multimedia, Dewan Bahasa dan Pustaka).


Impak Pencairan Ais Terhadap Dunia

Pencairan ais di Kutub Utara dan Kutub Selatan semakin membimbangkan dan tidak boleh dipandang ringan. Pemanasan global menjadi punca utama pencairan ais di kawasan kutub. Pemanasan global merupakan fenomena pemerangkapan gas yang dikenali sebagai gas rumah hijau yang membabitkan kumpulan gas seperti karbon dioksida (CO2), karbon monoksida (CO), klorofluorokarbon (CFC), metana, dan nitrogen oksida yang menghalang dan memerangkap haba bumi daripada terbebas keluar ke angkasa. Kumpulan gas tersebut membenarkan bahang matahari menembusinya, namun menghalang pembebasan semula bahang bumi ke atmosfera. Amerika Syarikat meramalkan suhu dunia akan meningkat hingga 45ºC menjelang tahun 2030.

Pemanasan global berlaku disebabkan oleh aktiviti manusia, antaranya termasuklah perindustrian, pengangkutan, pembalakan, pembakaran hutan, pertanian, dan penternakan. Peningkatan suhu dunia secara mendadak bermula sejak zaman revolusi perindustrian apabila manusia menggunakan bahan api fosil secara meluas, terutamanya dalam sektor perindustrian dan pengangkutan.

Akibat pemanasan global, ais di lautan dan daratan akan mencair dengan lebih banyak menjelang tahun 2030. Pencairan ais di sebahagian kawasan Artik akan berlaku dengan lebih pantas menjelang tahun 2050 sekiranya suhu di Artik menjadi panas, iaitu hingga -8.88ºC. Pemanasan global juga telah menyebabkan ais di Antartika mencair, berlaku pecahan lapisan ais dan seterusnya menghanyutkan aisberg.

Para saintis juga meramalkan bahawa air laut akan meningkat sebanyak 1.3 meter menjelang tahun 2100 sekiranya suhu permukaan bumi lebih hangat hingga 3.5ºC. Menjelang tahun 2300, paras air laut boleh meningkat hingga lebih lima meter akibat pencairan kawasan Antartika Barat dan Greenland. Peningkatan paras air laut yang disebabkan oleh pencairan ais di Kutub Utara dan Kutub Selatan juga akan menenggelamkan lebih banyak kawasan rendah, pesisir pantai, pulau, dan negara.

Malaysia juga tidak terkecuali daripada menerima kesan pencairan ais di Kutub Utara dan Kutub Selatan walaupun terletak jauh dari kawasan kutub. Centre for Governanceand Political Studies (Cent-GPS) mendedahkan bahawa sepanjang kawasan Parit Buntar hingga Taiping, Bagan Datoh, Teluk Intan, Kuala Selangor, Muar, Pekan, Pelabuhan Klang, dan Lebuhraya Utara-Selatan akan tenggelam pada tahun 2050.

Alor Setar pula akan menjadi sebuah pulau, Shah Alam akan mengecil; Lapangan Terbang Antarabangsa Kuala Lumpur (KLIA) akan berada di sebelah pantai; Kuala Terengganu dan Kuching akan mengecil dan menjadi beberapa buah pulau. Jika perkara ini benar-benar berlaku, jutaan penduduk Malaysia akan terkesan kerana terpaksa berpindah di samping timbul beberapa masalah, antaranya termasuklah kekurangan makanan dan bekalan air bersih, kepadatan penduduk, pengangguran, dan masalah mendapatkan perkhidmatan yang terhad.

Kesimpulannya, pencairan ais di Kutub Utara dan Kutub Selatan memberikan kesan terhadap hidupan di dunia ini. Pencairan ais di kawasan kutub pasti akan berlaku. Walau bagaimanapun, proses pencairan ais perlu dilambatkan. Oleh itu, aktiviti manusia yang menyumbang kepada pemanasan global perlu dikawal. Penggunaan sumber tenaga yang boleh diperbaharui, pembangunan lestari, menanam pokok, mengamalkan kitar semula, dan mengurangkan penggunaan kenderaan persendirian merupakan antara langkah untuk mengurangkan kesan pemanasan global.


Peluang Memenangi Hadiah Menarik Tic Tac Malaysia X Mobile Legends

Untuk mendapatkan maklumat terkini, ikuti kami melalui Telegram

Kuala Lumpur – Kekal berpegang pada semangat yang ceria dan kreatif, Tic Tac bekerjasama dengan permainan mudah alih yang paling popular di Malaysia – Mobile Legends. Dengan evolusi amalan hiburan rakyat Malaysia, permainan dalam talian ialah forum terbaik untuk generasi muda merehatkan diri daripada kesibukan tugas harian dan memupuk semangat berkomuniti.

Memandangkan peranan Tic Tac dalam menawarkan ketenangan dengan cara tersendiri dan menyatukan orang ramai dengan pek ikoniknya, Mobile Legends. Tic Tac Malaysia melancarkan kempen “Refresh and Recharge” yang bermatlamat memberikan inspirasi kepada para pemain untuk merasai kesegaran dan meraikan little wins dalam permainan, sekali gus menghindarkan diri daripada elemen negatif dalam talian dan membangkitkan kembali sifat murni dalam diri mereka.

Pada malam ini, penstriman Refresh and Recharge (R&R) Night (RR) di laman Facebook Tic Tac Malaysia, dengan dua orang pemain Mobile Legends terkemuka di Malaysia, iaitu Thanuk Pri Cha (Nukk) dan Syafiq Faizin (Zynn), serta pempengaruh gaya hidup (lifestyle influencer), Muhammad Syah Fitri, (Syahfit).

Trio ini bertukar-tukar tip dan muslihat Mobile 2 Legends eksklusif, serta meluangkan masa melihat dan mengulas koleksi sesi permainan Mobile Legends Zynn yang menghiburkan. Acara selama satu jam ini, termasuklah perlawanan persahabatan Tic Tac Legend antara mereka bertiga.

Mereka dikehendaki menggunakan penyepit (chopstick) untuk mengembalikan gula-gula Tic Tac ke dalam bekas mereka dalam permainan pertama, “Marksman Supreme”. Mereka juga harus membina menara Tic Tac tertinggi daripada bekas kosong dalam permainan Support Tower dalam kedua-dua sesi yang mereka akan meraikan little wins mereka dengan Tic Tac.

Sebagai sebahagian daripada kempen “Refresh and Recharge”, rakyat Malaysia berpeluang memenangi lebih 1500 aset seperti Diamond (50 hingga 1000 Diamond), Skin dan Hero setiap minggu. Orang ramai hanya perlu membeli Tic Tac dengan mana-mana perisa pudina (mint), minyak pooh (spearmint), oren (orange), dan strawberi (strawberry) dan memuat naik resit pembelian di www.tictac.my untuk layak memenangi hadiah.

Tic Tac juga akan memberikan 40 hadiah utama setiap minggu, termasuklah Limited Edition, Special Skins, Heroes, dan 1000 Diamonds. Untuk layak menerima hadiah bonus ini, gunakan hashtag #TicTacRecharge dan kongsi siaran awam di Facebook/Instagram anda dengan menyatakan sebab anda suka Tic Tac. Selepas anda mengikuti langkah yang dinyatakan, muat naik tangkapan layar siaran anda untuk layak  menyertai peraduan Bonus mingguan!

Kempen “Refresh and Recharge bersama-sama Tic Tac akan berlangsung dari 4 Oktober hingga 28 November 2021. Maklumat lanjut mengenai kempen dan promosi boleh didapati di laman web Tic Tac Malaysia (www.tictac.my) Facebook Tic Tac Malaysia (https://www.facebook.com/tictacmalaysia/)

Tic Tac Tic Tac® ialah jenama gula-gula utama Ferrero Group. Tic Tac® mula dihasilkan pada tahun 1969, dan mencatatkan kejayaan sebagai gula-gula untuk nafas segar yang unik dan dengan penutup atas dan bunyi “berdetar” yang popular. Tic Tac® dalam rasa asli pudina dan oren benar-benar menguasai dunia, dipasarkan di lima buah benua.  Dengan matlamat untuk memberikan kejutan dan menceriakan pengguna dengan sensasi rasa segar, Tic Tac® kini menjadi satu jenama terkemuka di dunia dalam pembuatan gula-gula saku dengan pelbagai rasa pudina dan buah-buahan.

Jenama ini mempunyai sejarah yang panjang di Malaysia dan kini mempunyai empat perisa, termasuklah pudina (mint), minyak pooh (spearmint), oren (orange), dan strawberi (strawberry). Tentang Mobile Legends: Bang Bang Mobile Legends: Bang Bang ialah permainan  (MOBA) mudah alih yang paling popular di seluruh dunia yang menyatukan komuniti melalui kerjasama berpasukan dan strategi. Dengan lebih daripada satu bilion pemasangan dan 100 juta orang pengguna bulanan aktif, permainan terunggul ini adalah antara 10 permainan dalam talian teratas yang paling banyak dimainkan di lebih daripada 80  buah negara. Dengan jangkauan yang luas di rantau Asia Pasifik, multiplayer tersedia di 139 buah negara dengan kehadiran e-sukan global yang luas.


Masalah Kesihatan Mental Perlukan Sokongan

Hari Kesihatan Mental Sedunia pertama kali disambut pada 10 Oktober 1992 untuk mempromosikan sokongan terhadap kesihatan mental dan mendidik masyarakat mengenai isu berkaitan dengan kesihatan mental.

Tema Hari Kesihatan Mental Sedunia 2021 ialah “Kesihatan Mental dalam Dunia yang Tidak Setara (Mental Health in an Unequal World). Kesihatan mental menjadi tumpuan pada masa pandemik COVID-19  kerana banyak orang dari pelbagai latar belakang menanggung beban kebiasaan baharu dan terjejas dari aspek kesihatan. Sebagai contohnya, pekerja barisan hadapan, pelajar, individu yang tinggal bersendirian, dan individu yang mempunyai masalah kesihatan mental.

Individu yang mengalami masalah kesihatan mental berdepan dengan keadaan kesihatan jangka panjang di samping menghadapi diskriminasi. Individu yang  mengalami masalah  kesihatan mental mempuyai risiko yang lebih tinggi untuk mati sebelum waktunya. Oleh hal yang demikian, masyarakat perlu memainkan peranan penting untuk mewujudkan sistem sokongan yang baik dan bermanfaat bagi menangani masalah kesihatan mental.

Pandemik COVID-19 meningkatkan cabaran kita berlipat kali ganda untuk menangani masalah kesihatan mental,” kata Dr. Poonam Khetrapal Singh, Pengarah Wilayah Pertubuhan Kesihatan Sedunia Peringkat Asia Tenggara.

Menurut Pertubuhan Kesihatan Sedunia, kemurungan merupakan penyakit kesihatan mental yang paling biasa yang menjadi penyebab utama kecacatan. Bunuh diri pula menjadi penyebab kematian kedua bagi mereka yang berusia  antara 15 hingga 29 tahun. Majoriti penduduk yang hidup dengan masalah kesihatan mental adalah di negara berpendapatan rendah dan sederhana yang tidak mendapat rawatan yang mencukupi.


Kesihatan Mental dalam Dunia Berbeza

Kuala Lumpur – Malaysia kini mempunyai kira-kira 500 orang ahli psikiatri dengan nisbah seorang ahli psikiatri untuk lebih kurang 100 000 orang, kata Ketua Pengarah Kesihatan Malaysia, Tan Sri Dr. Noor Hisham Abdullah (gambar).

Beliau berkata, nisbah yang disyorkan Pertubuhan Kesihatan Sedunia ialah seorang ahli psikiatri untuk 10 000 orang. Oleh itu bagi mengimbangi perbezaan itu dengan berkesan, profesional penjagaan kesihatan lain perlu meningkatkan kemahiran  menilai dan menguruskan masalah kesihatan mental dalam kalangan masyarakat.

“Malaysia kini mempunyai lebih daripada 57 000 orang doktor, dengan doktor am terdiri daripada 6700 orang doktor yang berkhidmat di bandar dan di luar bandar. Kaedah paling berkesan adalah untuk memperkasakan doktor ini dan doktor keluarga.

“Ini tetap menjadi tumpuan dalam kebanyakan masyarakat di kawasan bandar dan luar bandar, melengkapkan mereka dengan pengetahuan yang mencukupi dan rawatan terkini dalam psikiatri akan menjadikan mereka dalam keadaan baik mendiagnosis penyakit mental dalam masyarakat untuk pengesanan awal. Gangguan mental adalah antara keadaan kesihatan yang paling biasa di seluruh dunia. Oleh itu perlu dianggap keutamaan kesihatan global,“ ujar beliau.

Dr. Noor Hisham berkata demikian dalam ucap utama pada Training Day in Psychiatry Hari Kesihatan Kesihatan Mental Sedunia 2021 anjuran Akademi Perubatan Malaysia serta Akademi Kedoktoran Keluarga Malaysia, yang diadakan secara maya hari ini. Program latihan secara maya yang bertemakan “Kesihatan Mental dalam Dunia Berbeza“ itu memaparkan pelbagai topik penting daripada kemurungan hingga penyakit mental pada kanak-kanak, mengumpulkan lebih 600 orang doktor dari pelbagai bahagian rangkaian rawatan kesihatan.


“Inovasi DBP: Hendak Seribu Daya“ – Timbalan Menteri Pendidikan II

Untuk mendapatkan maklumat terkini, ikuti kami melalui Telegram

Kuala Lumpur – “Inovasi memerlukan idea, kehendak dengan daya usaha yang tinggi untuk melakukan perubahan. ‘Hendak Seribu Daya’ amat bertepatan dengan prinsip peri pentingnya anjakan paradigma dalam membawa perubahan drastik kepada organisasi. Perubahan kepada sistem, prosedur, kaedah serta cara bekerja perlu dilaksanakan dengan penuh iltizam untuk meningkatkan kecekapan dan keberkesanan kepada sistem penyampaian perkhidmatan serta memberikan faedah kepada pelanggan”, kata Timbalan Menteri Pendidikan II, YB Datuk Mohamad Haji Alamin semasa merasmikan Majlis Inovasi DBP 2020/2021 pada pagi ini.

Menurut YB Datuk Mohamad Haji Alamin, dalam mendepani era Revolusi Industri 4.0, sebanyak tujuh pekerjaan yang tidak akan terjejas, iaitu bidang industri kreatif, teknologi informasi, profesional, pengurusan, kesihatan, pendidikan, dan pembinaan.

Walau bagaimanapun, tambah beliau, terdapat empat cabaran utama dalam menghadapi Revolusi Industri 4.0. Pertama, mengubah bukan sahaja apa-apa yang kita lakukan, sebaliknya menuntut anjakan pemikiran tentang siapakah kita pada era Revolusi Industri 4.0? Kedua, mempengaruhi persekitaran ekonomi, politik, sosial, dan budaya. Ketiga, memaksa kita untuk mentakrifkan sempadan moral dan etika kesan perubahan yang drastik, dan yang keempat ialah “nyahkemanusiaan” (dehumanisation) kerana perkembangan teknologi yang pesat telah mengurangkan peranan manusia.

Gagasan Masyarakat Sejahtera 5.0 pula menuntut masyarakat menguasai kehidupan di alam maya dan di alam fizikal. Gagasan ini merupakan manifestasi era Revolusi Industri 4.0 yang menumpukan pengkomputeran awan melalui ruang virtual dan ruang nyata yang dipacu oleh data raya dan Internet benda (IoT). Inovasi penciptaan, iaitu kecerdasan buatan atau Artificial Intelligence (AI) menjadi tanda aras yang merubah gaya kehidupan masyarakat dalam mengadaptasi teknologi.

Tambah beliau lagi, bagi mendepani cabaran pendigitalan dan usaha DBP untuk menjadikan bahasa Melayu sebagai bahasa ekonomi, bahasa Melayu sebagai bahasa negara dan bahasa Melayu sebagai bahasa ilmu, transformasi digital yang dilaksanakan oleh DBP amat dibanggakan. Sebagai contohnya, pelantar digital DBP atau JendelaDBP yang dibangunkan untuk menyebarluaskan maklumat berkaitan dengan fungsi DBP merupakan manisfestasi usaha yang dijalankan secara bersungguh-sungguh dengan daya usaha yang ada.

Pelantar yang terdiri daripada komponen Laman Utama, Sohor Kini,           e-Majalah, Ujana atau ruang produk penerbitan DBP, TV DBP dan Radio DBP merupakan inovasi dalam usaha pemusatan data, pembinaan data raya secara bersepadu dan setempat dengan kepelbagaian wadah kandungan digital untuk manfaat masyarakat. Keterangkuman maklumat ini telah menyediakan platform penyampaian perkhidmatan awam yang pantas, cekap dan jimat serta berupaya menyerlahkan imej DBP.

Selain itu, menurut YB Datuk Mohamad Haji Alamin, usaha inovasi menerusi penstrukturan data Kamus Dewan Perdana menggunakan kepakaran dalaman pastinya memberikan impak yang besar kepada masyarakat serta menjadi khazanah ilmu yang unggul yang tidak ternilai harganya. Peperiksaan secara dalam talian, pameran secara digital dan pemantapan Khidmat Pengesahan Bahasa DBP secara dalam talian yang dilaksanakan oleh karyawan DBP memperlihatkan bahawa staf DBP berupaya untuk membawa perubahan dalam persekitaran kerja dan melakukan inovasi untuk meningkatkan produktiviti dan kaedah kerja kerana sebahagian kerja telah diautomasikan.

Mengulas lanjut, inovasi bukan hanya dilihat menerusi penggunaan sistem atau teknologi, malah inovasi boleh dilaksanakan oleh staf DBP melalui pengkaryaan dan penghasilan produk. Bakat staf DBP yang diserlahkan menerusi kreativiti dalam pengkaryaan juga berupaya melahirkan sumber manusia yang berilmu dan berupaya mengorganisasikan pemikiran, kehidupan dan memberikan impak yang baik kepada peningkatan produktiviti organisasi. Begitu juga dengan penciptaan produk atau perkhidmatan. Peluang dan ruang yang ada boleh dimanfaatkan oleh staf DBP untuk merealisasikan inovasi.

Bertepatan dengan tema Hari Inovasi DBP 2020/2021, “Hendak Seribu Daya”, Ketua Pengarah DBP, YBhg. Datuk Abang Sallehuddin Abg Shokeran menjelaskan bahawa aspek inovasi perlu sentiasa diberikan penekanan kerana inovasi ini akan membuahkan hasil dan produk yang lebih baik serta efisien bagi memastikan kelangsungan sesebuah organisasi seperti DBP. Dalam majlis tersebut, beliau amat menitikberatkan aspek peremajaan DBP untuk mempersegarkan keadaan dan memikirkan kaedah kerja yang lain daripada yang lain.

Aspek inovasi ini sememangnya diberikan perhatian. Sebagai contohnya, dalam usaha pendigitalan dan mengautomasi cara kerja di pejabat sejak dahulu lagi. Kita sudah memperkenalkan banyak sistem kerja yang menggunakan aplikasi-aplikasi terbaharu yang membantu mempercepat kaedah dan cara bekerja, misalnya dalam sistem kewangan dan kaedah penyampaian untuk membantu masyarakat memahami hal yang berkaitan dengan bahasa kebangsaan melalui Pusat Rujukan Persuratan Melayu. Kita juga ada menyediakan kaedah baharu untuk membantu masyarakat yang memerlukan nasihat atau panduan penggunaan bahasa yang betul dalam iklan menerusi Khidmat Nasihat Bahasa dan Khidmat Pengurusan Iklan secara dalam talian.

Menurut beliau lagi, dalam konteks semasa, DBP sedang bergerak jauh ke hadapan. Usaha pendigitalan yang sedang dilakukan oleh DBP sekarang melalui pelantar digital DBP merupakan permulaan yang sangat penting untuk melakukan inovasi. Semua penerbitan DBP dipaparkan dalam bentuk digital dan boleh diakses oleh masyarakat secara meluas.

Dalam majlis tersebut turut diadakan pelancaran Manual Prosedur Kerja: Perolehan dan Bayaran DBP, penyampaian watikah pelantikan Juruaudit Dalam MS ISO Dewan Bahasa dan Pustaka Sesi 2021-2025 dan Juruaudit Dalam Ekosistem Kondusif Sektor Awam (EKSA) Dewan Bahasa dan Pustaka Sesi 2021-2025. Selain itu, terdapat juga acara penyampaian Hadiah Cadangan Inovasi DBP dan penyampaian Anugerah Inovasi dan Citra DBP yang merangkumi Anugerah Citra Karya DBP, Anugerah Citra Program DBP, Anugerah Citra Sahabat DBP, dan Anugerah Inovasi Ketua Pengarah DBP. Majlis diakhiri dengan persembahan lagu puisi oleh kumpulan Lasykar Seni.


Hari Inovasi DBP 2020/2021: Menghargai Usaha Staf dan Rakan DBP yang Berinovasi

Kuala Lumpur – Majlis sambutan Hari Inovasi DBP 2020/2021 yang dirasmikan oleh Timbalan Menteri Pendidikan II, YB Datuk Mohamad Haji Alamin pada pagi ini secara dalam talian merupakan acara kemuncak yang diadakan oleh Dewan Bahasa dan Pustaka (DBP) bagi memberikan penghargaan dan pengiktirafan kepada usaha dan inisiatif berkaitan dengan aspek kualiti, kreativiti dan inovasi yang telah dilaksanakan oleh warga kerja DBP dan rakan DBP. “Hendak Seribu Daya” merupakan tema yang dipilih pada tahun ini. Tema ini mencerminkan semangat warga kerja DBP dalam melaksanakan tugas walaupun negara berdepan dengan pandemik COVID-19.

Dalam majlis tersebut, Ketua Pengarah DBP, YBhg. Datuk Abang Sallehuddin Abg. Shokeran menjelaskan bahawa pandemik COVID-19 menuntut warga kerja DBP untuk bertindak dengan kreatif dan inovatif dalam kebiasaan baharu. Oleh itu, penganjuran program, aktiviti serta penyampaian perkhidmatan perlu dilaksanakan secara dalam talian dengan memanfaatkan teknologi maklumat dan komunikasi yang terkini. Kesediaan warga kerja DBP terhadap perubahan ini memberikan petanda positif dan membuktikan warga kerja DBP komited dalam melaksanakan tugas yang diamanahkan walaupun  menghadapi pelbagai rintangan.

Sebagai menghargai usaha tersebut, pada majlis ini DBP turut meraikan pemenang Anugerah Hari Inovasi DBP 2020/2021 dengan menyampaikan hadiah dan anugerah kepada jabatan, bahagian, staf dan rakan DBP yang menunjukkan inovasi dalam kerja dan membawa pembaharuan dalam menjayakan pelbagai program DBP. Hadiah dan anugerah tersebut adalah seperti yang berikut:

·       Anugerah Inovasi Ketua Pengarah DBP

Hadiah Cadangan Inovasi DBP merupakan penghargaan dan pengiktirafan yang diberikan kepada warga DBP yang telah menyumbangkan cadangan atau idea inovasi penambahbaikan penghasilan produk dan penyampaian perkhidmatan DBP kepada pelanggan. Pemenang bagi kategori ini ialah Puan Mardhiah Othman dari Bahagian Perkamusan. Beliau telah mengemukakan cadangan inovasi tentang konsep pembangunan pamflet menggunakan kemudahan aplikasi papan pemuka (dashboard) mylink.

Seterusnya, penyampaian Anugerah Inovasi dan Citra DBP merangkumi empat kategori. Pertama, Anugerah Citra Karya DBP yang diberikan kepada karyawan DBP yang menghasilkan penulisan ilmiah dan kreatif hingga berjaya meningkatkan citra DBP dan memberikan impak kepada DBP untuk menyebarluaskan dan memartabatkan bahasa, sastera dan persuratan Melayu. Pemenang anugerah ini bagi kategori karya ilmiah telah dimenangi oleh Encik Muhammad Fadhli Al-Akiti dari Bahagian Majalah, Jabatan Penerbitan dengan penghasilan karyanya yang bertajuk “Homaj Intertekstualiti P.Ramlee pada Pendekar Bujang Lapok: Daripada Sanshiro Sugata, Karya Awal Akira Kurosawa”. Bagi kategori karya kreatif pula telah dimenangi oleh Puan Hasni Jamali dari Bahagian Pengembangan Kesusasteraan Kanak-kanak dan Remaja yang mempertaruhkan penulisannya yang bertajuk “Saat Hujan Turun” (Skrip Drama Radio).

Anugerah Citra Program DBP pula merupakan pengiktirafan yang diberikan kepada program atau projek yang dinilai sebagai terbaik dan berjaya meningkatkan citra DBP. Kamus Dewan Perdana yang menjadi rujukan utama masyarakat, pendidik, pelajar, pengkaji dan pencinta bahasa berjaya meraih anugerah ini sekali gus memberikan impak yang besar dalam menyebarluaskan serta memartabatkan bahasa, sastera dan persuratan Melayu.

Bagi menghargai pihak luar sama ada kepada individu, persatuan, syarikat, pertubuhan, agensi, dan sebagainya yang telah memainkan peranan penting dalam membantu DBP memartabatkan bahasa, sastera dan persuratan Melayu, Anugerah Citra Sahabat DBP telah diberikan kepada mereka yang terlibat. Bagi kategori individu, anugerah ini telah diberikan kepada Profesor Madya Dr. Adi Yasran Abdul Aziz dan Encik Saadin Abdullah.

Anugerah Citra Sahabat DBP ini juga dianugerahkan kepada Jabatan Pendidikan Tinggi dan Majlis Sukan Negara (kategori sektor awam), Translife Education Sdn. Bhd. (kategori sektor swasta), Kelab Siam Sektor Awam, Persatuan Seni Khat Kebangsaan dan Persatuan Orang-Orang Cacat Penglihatan Islam Malaysia (kategori persatuan atau pertubuhan). Seterusnya, bagi kategori media elektronik, anugerah ini diraih oleh Radio Sinar FM.

Anugerah Inovasi Ketua Pengarah DBP turut disampaikan dalam majlis ini yang merupakan suatu pengiktirafan kepada hasil inovasi yang telah dilaksanakan oleh jabatan, cawangan, wilayah, bahagian atau unit, khususnya dalam aspek penyampaian perkhidmatan serta peningkatan citra DBP.

Usaha gigih Jabatan Penerbitan dalam menghasilkan inovasi, mereka bentuk suatu platform digital, iaitu  JendelaDBP yang menjadi wahana untuk DBP menempatkan bahan-bahan penerbitan digital DBP di bawah “satu bumbung” di samping mempromosikan dan memasarkan sendiri produk penerbitan DBP telah membuahkan hasil kerana dinobatkan sebagai penerima Anugerah Inovasi Ketua Pengarah DBP dalam Majlis Hari Inovasi DBP 2020/2021 pada hari ini.

YBhg. Datuk Abang Sallehuddin Abg. Shokeran mengucapkan tahniah dan syabas kepada kesemua penerima hadiah dan anugerah inovasi bagi tahun 2020/2021. Beliau menyatakan bahawa ketersediaan untuk berubah dan berinovasi merupakan kunci utama kejayaan organisasi ini. Beliau berharap agar staf DBP akan terus berusaha bagi meningkatkan kreativiti dan melakukan inovasi untuk menghasilkan lebih banyak produk dan perkhidmatan yang terbaik.


Mikroplastik dalam Kerang Jejaskan Kesihatan Manusia

Untuk mendapatkan maklumat terkini, ikuti kami melalui Telegram

Malaysia merupakan antara pengeluar makanan laut terbesar di Asia Tenggara, maka tidak hairan jika hasil laut merupakan hidangan protein utama masyarakat setempat. Berdasarkan kajian The Worldwide Fund for Nature (WWF), menjelang tahun 2050, lautan akan mengandungi lebih banyak plastik daripada ikan berdasarkan berat.

Malaysia merupakan antara negara Asian yang turut menyumbang kepada peningkatan jumlah sisa plastik kepada alam sekitar. Sifat plastik yang tahan lama, murah, dan mudah didapati menjadikan penggunaanya meluas bukan sahaja di sektor industri, malah dalam kalangan masyarakat.

Peningkatan pengeluaran plastik dunia merupakan punca penyelewengan dalam penggunaan dan pengurusan bahan tersebut. Oleh hal yang demikian, kerajaan mengambil langkah bijak dengan memperkenalkan Roadmap Towards Zero Single–Use Plastic 2018–2030 untuk mengawal pengeluaran dan pengurusan sisa plastik.

Pembuangan sisa plastik, terutamanya di persekitaran akuatik mengundang isu dan masalah sejagat. Kesan tindakan alam semula jadi seperti cahaya matahari, ombak dan kesan jangka panjang akan menyebabkan sisa plastik berubah kepada partikel yang dikenali sebagai mikroplastik.

Mikroplastik ialah kepingan plastik kecil yang kurang daripada 5 milimeter panjang yang boleh membahayakan hidupan lautan dan akuatik. Sifat mikroplastik yang kecil inilah yang mengancam hidupan marin.

Berdasarkan kajian, ada hidupan marin yang mati akibat memakan plastik atau terperangkap dalam sisa plastik. Yang lebih membimbangkan ialah bahan plastik yang dimakan oleh hidupan marin masih tersimpan dalam sistem badannya. Keadaan ini sekali gus mencetus fenomena mikroplastik yang menjadi tumpuan masyarakat dunia hari ini. Hal ini demikian kerana mikroplastik menjadi sebab kewujudan plastik dalam sistem pencernaan manusia.

Kajian membuktikan bahawa mikroplastik wujud dalam haiwan laut  yang menjadi sumber protein utama manusia. Kerang hijau atau nama saintifiknya Perna veridis, adalah antara haiwan yang menjadi tumpuan kerana sifatnya sebagai pemakan menuras atau filter feeder dan menjadi sumber protein kepada manusia. Kerang hijau banyak ditemukan di selatan tanah air, iaitu di Johor yang merupakan pengeluar kerang utama di Malaysia.

Peningkatan kawasan perindustrian, sikap masyarakat dan kegiatan perikanan merupakan antara faktor yang menyumbang kepada peningkatan pembuangan plastik ke dalam air sekali gus menyumbang kepada peningkatan mikroplastik.

Mikroplastik dalam kerang dan makanan laut yang lain menjejaskan kesihatan manusia kerana manusia memakan isi kerang secara menyeluruh tanpa mengasingkan saluran pencernaan kerang. Makananan laut tersebut terkumpul dalam tubuh manusia melalui rantaian makanan, menjejaskan kesihatan sejagat Walaupun risikonya terhadap kesihatan manusia masih pada peringkat kajian, tetapi beberapa jenis plastik yang dikenal pasti, boleh melarut resapkan toksin.

Bagi menjamin hasil makanan laut yang sihat dan selamat, masyarakat digesa agar bertindak secara positif dan proaktif dengan mengurangkan pembuangan sisa plastik ke persekitaran, terutamanya  ke dalam sungai dan laut. Makanan laut yang terancam ini bukan sahaja memberikan kesan negatif kepada kesihatan individu dan masyarakat, malah menjadi beban kepada sistem kesihatan awam.

Tinjauan penulis di sekitar kawasan peternakan kerang hijau di Selat Tebrau, Johor.

Penulis membuat pengecaman mikroplastik dalam kerang hijau di dalam makmal.


Pindaan Akta DBP Kunci Utama Bahasa Perantara

Kuala Lumpur – Pengumuman yang dibuat oleh YAB Perdana Menteri baru-baru ini bagi mendaulatkan bahasa Melayu hingga peringkat antarabangsa serta cadangan pindaan Akta DBP bagi membolehkan perancangan dan strategi memperkasakan bahasa kebangsaan dapat direalisasikan menarik perhatian banyak pihak.

Pengarah Jabatan Dasar dan Penyelidikan, Dewan Bahasa dan Pustaka (DBP) Dr. Hazami Jahari berkata, gagasan yang diumumkan oleh YAB Perdana Menteri ini amat dinanti-nantikan oleh pejuang dan pencinta bahasa serta DBP. Keseriusan dalam perancangan, pelaksanaan dasar serta pelan strategi berkaitan dengan bahasa kebangsaan ini akan berupaya meletakkan bahasa Melayu sebagai bahasa ASEAN dan bahasa bertaraf antarabangsa.

Kesemua pelaksanaan bagi pembinaan dan kemajuan bahasa Melayu sudah dilaksanakan DBP. Namun demikian, Akta DBP pada masa ini mengehadkan bidang kuasa yang berkaitan dengan pembinaan dan pengembangan bahasa Melayu bagi dalaman sahaja. Oleh itu, pindaan Akta DBP ini sudah tentu menjadi kunci utama DBP untuk merealisasikan bahasa Melayu sebagai bahasa perantara utama.

Menurut Dr. Hazami, pindaan Akta DBP akan menghuraikan bidang kuasa DBP secara lebih tegas dengan menguatkuasakan Akta Bahasa Kebangsaan, iaitu mana-mana pihak yang tidak menghormati bahasa kebangsaan akan dikenakan tindakan, denda atau hukuman seperti yang termaktub dalam peruntukan undang-undang pindaan akta tersebut.

Namun demikian, hal ini bukanlah fokus utama DBP, sebaliknya yang paling penting hendaklah seluruh rakyat Malaysia mempunyai tanggungjawab untuk menghormati dan menghayati bahasa kebangsaan seperti yang termaktub dalam Perkara 152 Perlembagaan Persekutuan ini dengan sepenuh jiwa raga.

Menurutnya, pindaan Akta DBP ini menjelaskan DBP sebagai badan yang berautoriti untuk mengesahkan bahasa Melayu dengan penarafan dan piawaian yang ditetapkan. Melalui akta ini membolehkan DBP menubuhkan syarikatnya bagi pengkhususan dalam bidang perniagaan penerbitan berkaitan dengan bahasa dan sastera kebangsaan.

“Pindaan Akta DBP juga membolehkan DBP bergerak dengan lebih banyak program pada peringkat kebangsaan, serantau dan antarabangsa dalam usaha mengembangkan bahasa Melayu,” katanya lagi.

Dalam program yang sama, Pakar Psikologi Bahasa, Universiti Pertahanan Nasional Malaysia, Prof. Madya Dr. Jessica Ong Hai Liaw berkata, sebagai ahli Keluarga Malaysia haruslah memahami konsep jati diri yang dibangunkan menerusi bahasa Melayu. Negara ini yang terdiri daripada pelbagai kaum dan budaya dapat disatukan dengan satu bahasa mengikut acuan Keluarga Malaysia.

Contohi jati diri yang utuh melalui citra bahasa yang ditunjukkan oleh warga China, Jepun dan Korea. Bahasa mereka menjadi identiti bangsa di negara berkenaan. Faktor inilah yang menyumbang kekuatan bangsa yang mencerminkan jati diri melalui bahasa kebangsaan,” jelas Dr. Jessica Ong.

Slot MHI yang dikendalikan oleh Ahmad Fedtri Yahaya dan Fariha Onn mengupas perbincangan yang berkaitan dengan “Bahasa Melayu sebagai Bahasa Perantara Utama”.


Kunjungan Dewan Kosmik ke Jabatan Perkhidmatan Veterinar Wilayah Persekutuan Labuan

Untuk mendapatkan maklumat terkini, ikuti kami melalui Telegram

Labuan – Editor majalah Dewan Kosmik, Ritah Yahaya membuat kunjungan ke Jabatan Perkhidmatan Veterinar Wilayah Persekutuan Labuan untuk menyatakan hasrat Dewan Bahasa dan Pustaka (DBP) bagi menjalinkan kerjasama pintar dalam bidang penerbitan, khususnya kegiatan penulisan berkaitan dengan bidang STEM dan veterinar untuk diterbitkan dalam majalah Dewan Kosmik dan pelantar penerbitan digital Dewan Bahasa dan Pustaka, JendelaDBP Dewan Kosmik.

Pertemuan yang berlangsung antara Editor Dewan Kosmik dengan Ketua Bahagian Pembangunan Industri Ternakan, Jabatan Perkhidmatan Veterinar Wilayah Persekutuan Labuan, Dr. Siti Nur Hani Arib yang mewakili Pengarah Jabatan Veterinar Wilayah Persekutuan Labuan dan Dr. Marysia James Abie itu mendapat respons yang positif.

Menerusi pertemuan itu, Dr. Siti Nur Hani menzahirkan kegembiraan dan keterujaan pihak jabatan atas peluang dan ruang kerjasama penulisan seumpama ini yang dilihat berupaya menyuntik semangat dan memberikan galakan kepada kakitangan Jabatan Perkhidmatan Veterinar Wilayah Persekutuan Labuan untuk berkongsi ilmu dan hasil penyelidikan dengan khalayak berkaitan dengan peranan dan penglibatan jabatan, bidang veterinar, konservasi, penyakit haiwan, pengurusan haiwan, termasuklah pengurusan Taman Burung Labuan,  dan lain-lain dalam bentuk penulisan sains popular.

Taman Burung Labuan merupakan satu-satunya taman burung di Borneo yang sepenuhnya ditadbir oleh Jabatan Perkhidmatan Veterinar Wilayah Persekutuan Labuan. Taman Burung Labuan yang menjadi tarikan masyarakat tempatan serta pelancong dari dalam negara dan luar negara menempatkan lebih daripada 600 ekor burung dari pelbagai spesies eksotik dan Borneo.

Kerjasama penerbitan antara DBP dengan Jabatan Perkhidmatan Veterinar Wilayah Persekutuan Labuan diharapkan dapat mendekatkan jabatan dengan masyarakat melalui kegiatan penulisan sains popular agar masyarakat bukan sahaja celik STEM, malah memahami tentang peri pentingnya ekosistem yang baik dan seimbang demi kehidupan yang lestari.

(Gambar: Ritah Yahaya (kiri), Dr. Siti Nur Hani Arib (tengah) dan Fatin Syazana  Zulkafali, mantan penolong editor Dewan Kosmik (kanan).


Osteoporosis Datangnya Secara Perlahan

Hari Osteoporosis Sedunia yang disambut pada 20 Oktober setiap tahun bertujuan menyedarkan masyarakat tentang langkah awal pencegahan penyakit osteoporosis.

Osteoporosis ialah keadaan tulang badan individu yang kehilangan kepadatan hingga mengakibatkan tulang menjadi rapuh dan mudah patah. Tulang ialah tisu hidup yang berupaya membaiki dengan sendirinya secara berterusan.

Tulang merangkumi bahagian luar yang keras, mengandungi jaringan kolagen (serat elastik yang kuat), bahan mineral, salur darah, dan sum-sum tulang. Pada kebiasaannya, tulang yang sihat amat padat dengan ruangan di antara tulang adalah kecil.

Bagi penyakit osteoporosis, ruangan di antara tulang adalah besar. Keadaan ini menjadikan tulang lemah dan kurang elastik. Perkara ini sering berlaku dalam kalangan individu yang meningkat usia dan wanita yang menopaus. Hal ini dikatakan demikian kerana tubuh mereka tidak lagi dapat menggantikan tisu tulang yang lama dengan tisu tulang baharu yang lebih sihat.

Osteoporosis tidak berlaku secara mendadak. Gejalanya tidak begitu ketara pada peringkat awal dan boleh memakan masa beberapa bulan atau tahun. Antara tanda osteoporosis, termasuklah sakit sendi, sukar untuk berdiri tegak atau duduk atau kepatahan tulang tanpa hentaman atau hentakan.

Apabila tulang menjadi nipis (rendah dalam jisim tulang), tulang pergelangan tangan, tulang pinggul atau tulang spinal (vertebra) lebih senang patah. Osteoporosis boleh menyebabkan tulang rusuk patah walaupun individu itu hanya batuk atau bersin. Bongkok dalam kalangan warga emas adalah satu daripada gejala osteoporosis. Keadaan ini berlaku kerana tulang vertebra patah (atau pecah). Oleh hal yang demikian, penghidap penyakit ini sukar menyokong berat badannya.

Wanita lebih berisiko tinggi menghidap osteoporosis berbanding dengan lelaki. Terdapat beberapa faktor yang boleh meningkatkan risiko osteoporosis, antaranya termasuklah penurunan hormon estrogen selepas menopaus, mengalami menopaus lebih awal sebelum usia 45 tahun, menjalani pembedahan histerektomi (pembuangan organ rahim) sebelum usia 45 tahun, terutamanya jika ovari dibuang sekali dan tidak datang haid dalam tempoh yang lama (lebih daripada enam bulan).

Sementara itu, hormon testosteron lelaki membantu membentuk tulang yang sihat. Lelaki menghasilkan hormon secara berterusan walaupun pada usia lanjut. Namun begitu, lelaki berisiko mendapat osteoporosis jika paras hormon rendah. Oleh itu, individu yang bergejala perlu segera mendapatkan nasihat pakar kesihatan untuk memilih kaedah rawatan yang sesuai dan terbaik untuk mencegah osteoporosis.


Hasil Marin Labuan, Bukan Hanya Coklat

Penulis sudah beberapa kali mengunjungi Labuan. Kali terakhir penulis menjejakkan kaki ke pulau itu ialah enam tahun yang  lalu. Baru-baru ini, penulis sekali lagi berpeluang mengunjungi Labuan untuk membuat liputan Program Media Engagement, Kementerian Pendidikan Malaysia (KPM) dengan kerjasama Jabatan Penerangan Malaysia Besempena dengan Kempen Kembali ke Sekolah bersama-sama pelbagai agensi media dari Kuala Lumpur dan Labuan. Labuan menjadi satu-satunya wilayah negeri dan Persekutuan yang beralih ke Fasa 4 Pelan Pemulihan Negara.

Pengisian program, antaranya termasuklah meninjau pemberian vaksin kepada pelajar yang berumur antara 12 tahun hingga 15 tahun dalam Pelan Pemulihan Negara (PPN) di Pusat Pemberian Vaksin Sekolah Kebangsaan Sungai Lada dan suasana pembukaan sekolah di Sekolah Kebangsaan Tanjung Aru,  Sekolah Menengah Kebangsaan (SMK) Rancha-rancha dan SMK Mutiara. Walaupun terikat dengan jadual tugas yang padat, jeda masa yang ada, penulis manfaatkan untuk mencari buah tangan istimewa dari Labuan untuk dibawa pulang.

Penulis tertanya-tanya tentang cenderamata istimewa Labuan yang lain selain pelbagai coklat import yang dikatakan murah di pulau bebas cukai itu sebagaimana di Pulau Langkawi berbanding dengan tempat lain. Dalam pada penulis tertanya-tanya dan tercari-cari cenderamata popular dan menarik, beberapa orang rakan media yang merupakan penduduk tempatan mencadangkan kepada penulis agar membeli ikan bilis. Barulah penulis tahu bahawa Labuan bukan hanya terkenal dengan coklat import, tetapi juga produk hasil laut yang segar seperti ikan bilis dan ikan masin.

Proses mengasingkan ikan bilis daripada hasil marin yang lain.

Melvin Teo Twan Ann, Pengurus TLG Maju Enterprise.

Penulis sempat singgah di TLG Maju Enterprise, sebuah syarikat pembekal hasil marin yang segar seperti ikan bilis dan ikan masin yang terkenal di Labuan. Syarikat yang  diuruskan oleh Melvin Teo Twan Ann itu beroperasi di Simpang Canggih, Kampung Belukut.

TLG Maju Enterprise membekalkan pelbagai jenis ikan bilis dan ikan masin dengan harga yang berpatutan kepada pemborong, peruncit, masyarakat tempatan, dan pelancong. Kini, syarikat yang mempunyai beberapa orang pekerja wanita itu giat beroperasi semula untuk memenuhi permintaan daripada masyarakat setempat dan pelancong, lebih-lebih lagi  setelah tamat Perintah Kawalan Pergerakan dan pembukaan semula sempadan negeri.

Ikan bilis atau nama saintifiknya, Engraulidae terdiri daripada 140 spesies yang boleh ditemukan di Lautan Atlantik, Lautan Hindi, Lautan Pasifik, Laut Hitam, dan Laut Mediteranean.

Ikan bilis dikelaskan sebagai ikan berminyak. Ikan berminyak ialah spesies ikan dengan minyak dalam tisu lembut dan di rongga coelom di sekitar usus. Filetnya mengandungi minyak hingga 30% walaupun jumlah ini mungkin berbeza antara spesies. Ikan berminyak termasuklah ikan pakan kecil seperti sardin, ikan hering dan ikan bilis, ikan pelagik lain yang lebih besar seperti salmon, trout, tuna, ikan todak, dan ikan tenggiri.

Penulis pulang ke Kuala Lumpur dengan sebuah kotak kecil yang berisi beberapa kilogram ikan bilis dan ikan masin yang dibungkus rapi. Penulis gembira kerana dalam kunjunganpada kali ini, penulis dapat membawa pulang buah tangan istimewa.  Labuan  bukan hanya coklat, tetapi juga hasil marinnya.


Kita Bertanggungjawab terhadap Alam Sekitar

Untuk mendapatkan maklumat terkini, ikuti kami melalui Telegram

Putrajaya – Hari Alam Sekitar Negara (HASN) Peringkat Kebangsaan disambut pada 21 Oktober setiap tahun. Tema sambutan HASN pada tahun ini ialah “Alam Sekitar Tanggungjawab Bersama”.

HASN dijenamakan semula oleh Kementerian Alam Sekitar dan Air (KASA) berasaskan sambutan Hari Alam Sekitar Malaysia dan Minggu Alam Sekitar Malaysia pada tahun 2015.

HASN Peringkat Kebangsaan yang diadakan pada hari ini dirasmikan oleh Menteri Besar Selangor, YB Dato’ Seri Amirudin Shari. Turut menghadiri majlis perasmian ini ialah Menteri KASA, YB Dato’ Sri Tuan Ibrahim Tuan Man.

HASN Peringkat Kebangsaan bertujuan meraikan semangat kecintaan kepada alam sekitar. Terdapat tiga program utama sambutan HASN pada tahun ini, iaitu Program Plasticbuster, Pengumpulan Buangan Elektrikal dan Elektronik (e-Waste) dan Program 1 Rakan Alam Sekitar (RAS) 1 Pokok.

Program Plasticbuster merupakan inisiatif warga KASA sebagai agen perubahan untuk memberikan kesedaran agar masyarakat menghindari penggunaan plastik sekali guna di pejabat kerajaan selaras dengan Pelan Hala Tuju Malaysia ke Arah Sifar Plastik Sekali Guna 2018–2030.

Pengumpulan Buangan Elektrikal dan Elektronik (e-Waste) merupakan program teras kedua HASN yang digerakkan melalui Jabatan Alam Sekitar (JAS). JAS mengambil inisiatif dengan menetapkan hari Sabtu terakhir pada setiap bulan sebagai hari pengumpulan e-Waste di seluruh negara bagi proses pengumpulan yang lebih sistematik dan selamat.

Program ini menyasarkan sejumlah 800 metrik tan e-Waste untuk dikumpulkan. Sementara itu, Program 1 Rakan Alam Sekitar (RAS) 1 Pokok adalah satu daripada usaha KASA ke arah menjayakan Kempen Penanaman 100 Juta Pokok dalam tempoh lima tahun.

Selain tiga program utama tersebut, sambutan HASN Peringkat Kebangsaan pada tahun ini turut dimeriahkan dengan pelbagai program lain seperti webinar dengan pelbagai tajuk perbincangan, antaranya termasuklah “Alam Sekitar Tanggungjawab Bersama”, “Pengurusan Air Tasik Sebagai Sumber Bekalan Air”, “Diskusi Menyuntik Minda Belia Cakna Alam Sekitar”, Pertandingan Esei Sekolah Lestari Anugerah Alam Sekitar (SLAAS), Malam Deklamasi Puisi Alam Sekitar, RAS Cakna Sungai, dan lain-lain. JAS negeri di seluruh negara turut mengadakan pelbagai program dan pertandingan bagi memeriahkan sambutan HASN Peringkat Kebangsaan pada tahun ini.


Buku Perubatan dan Kesihatan dalam Bahasa Melayu Terhad

Kuala Lumpur – “Buku perubatan dan kesihatan dalam bahasa Melayu amat terhad kerana kebanyakan penulisan buku dalam bidang ini adalah dalam bahasa Inggeris. Hal ini menyebabkan masyarakat di negara ini tidak dapat memanfaatkan buku dalam bidang perubatan dengan sepenuhnya.  Oleh hal yang demikian, para ahli akademik perlu bertanggungjawab untuk memulakan projek penulisan buku sama ada buku ilmiah, buku umum, ataupun novel, agar masyarakat dapat menikmati penulisan sains dan perubatan dalam bahasa Melayu,” kata Profesor Dr. Nik Hazlina Nik Hussain, Pakar Perunding Obstetrik dan Ginekologi dan Tokoh Akademik Bahasa Melayu 2017 dalam program “Syarahan Perdana: Mendaulatkan Bahasa Melayu Sebagai Bahasa Ilmu dalam Bidang Sains Perubatan dan Kesihatan” yang diadakan secara dalam talian pada hari ini.

Menurut Profesor Dr. Nik Hazlina Nik Hussain, faktor utama yang mendorong beliau untuk menulis buku atau artikel dalam bidang perubatan dan kesihatan ialah pesakit. Hal ini demikian kerana pada ketika itu tidak ada buku yang boleh dibaca oleh masyarakat umum, khususnya pesakit beliau untuk memahami masalah atau penyakit yang dihadapi. Oleh itu, beliau beriltizam untuk membantu para pesakit beliau melalui penulisan.

Nik Hazlina turut berdepan dengan pelbagai cabaran untuk menghasilkan sesebuah penulisan. Kerjaya beliau sebagai seorang doktor lebih banyak menggunakan bahasa Inggeris berbanding dengan bahasa Melayu. Penulisan maklumat dalam bahasa Melayu agak sukar. Hal ini demikian kerana kebanyakan istilah perubatan ditulis dalam bahasa Inggeris dan perlu diterjemahkan dengan tepat. Kepakaran untuk menterjemahkan sesuatu istilah itu sangat diperlukan dan mengambil masa yang agak lama.

Tambah beliau, “Pensyarah atau pakar dalam bidang perubatan dan kesihatan berbelah bahagi untuk menulis. Hal ini demikian kerana mereka kurang berkeyakinan untuk menulis karya kreatif seperti penulisan novel atau karya sastera yang lain. Mereka berfikiran sukar untuk mendapat ilham kerana pemikiran mereka lebih menjurus kepada fakta.“

Beliau turut mengimbau kenangan tentang kunjungan Dewan Bahasa dan Pustaka ke Kampus Kesihatan, Universiti Sains Malaysia, Kubang Kerian untuk memberikan ceramah tentang kaedah penulisan buku yang betul. Kunjungan tersebut  menjadi titik tolak kepada beliau dan rakan-rakan beliau untuk menulis buku dalam bidang perubatan dan kesihatan. Mereka berjaya menerbitkan beberapa buah buku yang mengupas pelbagai isu  , antaranya termasuklah isu sosial, penderaan, kekeluargaan, penyakit, dan sebagainya.

Tambah beliau, “Terdapat dua buah novel dan sebuah antologi cerpen yang bertemakan perubatan dan kesihatan yang berjaya diterbitkan, iaitu Cinta Nan Bersemi Kembali, Isabella Adriani dan Isteriku 46 XY.“

Penerbitan novel dan cerpen tersebut membuktikan bahawa pakar perubatan juga mampu menghasilkan karya kreatif dalam bahasa Melayu. Pada tahun ini, beliau dan rakan-rakan beliau berjaya menghasilkan cerpen yang bertemakan dunia perubatan, iaitu Suamiku 47 XXY.

Nik Hazlina  turut terlibat dengan penyeliaan dan pengajaran program keluarga angkat untuk pesakit yang menghadapi masalah fibroid dan endometriosis. Beliau juga terlibat dalam pelbagai penyelidikan, satu daripadanya ialah penyelidikan berkenaan kacip fatimah. Berdasarkan hasil penyelidikan yang diperoleh, beliau berusaha menerbitkan buku dengan menggunakan bahasa yang mudah difahami berserta gambar yang menarik bagi memberikan penjelasan yang lebih mendalam tentang fakta saintifik yang ingin disampaikan.

Yakinlah bahawa bahasa Melayu boleh diketengahkan dan didaulatkan sebagai bahasa ilmu untuk bidang sains perubatan dan kesihatan. Ahli akademik harus memilih bahasa Melayu sebagai wahana penulisan dalam penyelidikan, penerbitan, pengajaran, dan khidmat ikhtisas kepada masyarakat pelbagai bangsa dan peringkat umur. Kelestarian ekosistem pembangunan ilmu negara dapat dikekalkan dan pemindahan ilmu tinggi di menara gading dapat disalurkan kepada masyarakat awam.


Seminar Penulisan Sains Popular WARAK PAPISMA Dapat Sambutan

Untuk mendapatkan maklumat terkini, ikuti kami melalui Telegram

Kubang Kerian – Exco Wanita, Remaja dan Kanak-Kanak (WARAK), Pertubuhan Amal Perubatan Ibnu Sina Malaysia yang juga dikenali sebagai PAPISMA, berjaya  menganjurkan Seminar Penulisan Majalah yang mendapat sambutan hebat dalam kalangan peserta dari seluruh negara.

Seminar melalui aplikasi Zoom itu berlangsung dari pukul 9.00 pagi hingga 12.30 tengah hari. Seminar Penulisan Majalah dihadiri oleh kira-kira 48 orang peserta yang terdiri dari pelbagai latar belakang, antaranya termasuklah pelajar Institut Pengajian Tinggi, guru, tentera, suri rumah, pensyarah, doktor, doktor gigi, dan pakar perubatan dan pergigian.

Objektif seminar tersebut adalah untuk memberikan pengetahuan dan pendedahan kepada para peserta mengenai penulisan popular, seterusnya menggalakkan peserta agar menulis dan menghantar penulisan mereka untuk pertimbangan majalah yang berkaitan.

Seminar yang dirasmikan oleh Ketua Jabatan Penulisan dan Penerbitan, Exco WARAK PAPISMA, Dr. Aspalilah Alias menampilkan dua orang panel, iaitu Ritah Yahaya dan Mohd Faizal Aziz. Ritah Yahaya (Editor Majalah Dewan Kosmik) dan Mohd Faizal (Ketua Editor Majalah Sains (portal)), berkongsi tips dan pengalaman dalam bidang masing-masing untuk membantu para peserta seminar menghasilkan penulisan sains popular dalam Dewan Kosmik dan MajalahSains.com.

Perkongsian ilmu dan panduan penulisan dipertingkatkan antara panel dengan para peserta dalam sesi soal jawab. Sesi tersebut dikendalikan oleh Profesor Madya Dr. Norhayati Luddin, Ketua Unit Program dan Pensyarah Kanan dan Konsultan Prostodontik, yang berperanan sebagai moderator dan pengacara majlis.


Hala Tuju Penyelidikan dan Pembangunan Nanoteknologi Malaysia

Nano Kebangsaan (NanoKEB) merupakan program tahunan yang diadakan sejak tahun 2015 untuk menghimpunkan para penggiat nanoteknologi dengan tujuan berkongsi pengetahuan dan maklumat perkembangan pembangunan nanoteknologi negara melalui bengkel dan seminar teknikal serta sesi libat urus.

NanoKEB pada tahun ini dianjurkan secara maya oleh Kementerian Sains, Teknologi dan Inovasi (MOSTI) dan Pusat Nanoteknologi Kebangsaan (NNC).dari 23 Oktober 2021 hingga 27 Oktober 2021. Manakala, NanoMalaysia Berhad, Institut of Microengineering and Nanoelectronics (imen) Universiti Kebangsaan Malaysia (UKM), Malaysia Nanotechnology Association (MNA), NANOVerify, Standard and Industrial Research Institute of Malaysia (SIRIM), Universiti Teknologi Mara (UiTM), dan Universiti Kebangsaan Malaysia (UKM) pula bertindak sebagai penganjur bersama NanoKEB 2021.

Tujuan penganjuran NanoKeb adalah untuk berkongsi pengetahuan dan maklumat mengenai pembangunan nanoteknologi negara, menggalakkan perbincangan dan libat urus berkaitan dengan isu dan hala tuju penyelidikan dan pembangunan nanoteknologi dan medium kesedaran mengenai nanoteknologi kepada masyarakat, terutamanya pelajar universiti dan sekolah.

Program secara maya ini menganjurkan pelbagai aktiviti, antaranya termasuklah pameran teknikal maya, seminar pengkomersialan nanoteknologi, seminar industri nanoteknologi, tayangan video pendek finalis Pertandingan Adiwira Nano 2021, bengkel  pembangunan pelan tindakan dasar dan strategi atau pelan halatuju teknologi dan produk nanoteknologi, seminar teknikal nanokeselamatan 2021, simposium NanoSym 2021, seminar rangkaian makmal nanoteknologi kebangsaan 2021 (RMNK2021), video pembentangan akhir cadangan penyelidikan Pertandingan Olympiad Nanotekonologi Malaysia (ONM) 2021, dan bacaan esei Peserta Pertandingan Esei Nanoteknologi (PENT) 2021.

Para pengunjung boleh melayari laman web  NanoKeb (www.nanokeb.com) untuk mendapatkan maklumat lanjut berkaitan dengan program ini.


Minyak Sawit Berkualiti Melalui Rawatan Efluen

Pokok kelapa sawit mengeluarkan dua jenis minyak, iaitu minyak sawit mentah dan minyak isirung kelapa sawit mentah. Proses pengekstrakan minyak sawit, antaranya termasuklah penekanan, pensterilan, pencernaan, pelucutan, pembersihan, dan pengeringan vakum menggunakan air yang sangat banyak. Oleh itu, industri minyak sawit mempunyai impak yang besar terhadap alam sekitar, terutamanya di Malaysia.

Proses pengekstrakan minyak daripada buah kelapa sawit akan mengakibatkan terhasilnya air buangan sisa akhir efluen kilang minyak sawit atau palm oil mill effluent (POME) ke dalam sistem saliran. Sebanyak 44 juta tan POME dihasilkan di Malaysia dan angka tersebut dijangka akan meningkat setiap tahun. POME mengandungi komponen yang tidak larut dalam air seperti buah kelapa sawit dan bahan termendak seperti gentian kelapa sawit dan minyak.

Kehadiran minyak dan gris menyebabkan POME menjadi asidik dan bahan pencemar kerana sukar diuraikan. Minyak merupakan masalah utama dalam rawatan biologi sisa POME. POME bersifat panas dan berasid sekitar pH 4 dan pH 5. POME berwarna perang likat dan mempunyai mendakan.

Rawatan POME dibangunkan sejak sedekad yang lalu. Teknologi rawatan POME pada masa ini banyak memfokuskan kaedah biologi untuk mengurangkan kehendak oksigen biokimia atau Biochemical Oxygen Demand (BOD) dan jumlah karbon organik.

Kebanyakan proses biologi tidak dapat menguraikan warna dalam POME. Kaedah yang biasa digunakan ialah sistem takungan kolam, antaranya termasuklah penyejukan, anaerobik, aerobik, fakultatif, dan kolam alga.

Hasil kajian membuktikan bahawa warna efluen sukar dirawat kerana sebatian fenol dalam POME. POME memberikan kesan yang buruk pada alam sekitar – tanah, air dan hidupan akuatik. Walaupun POME boleh dibiodegradasi kerana kehadiran sisa minyak yang masih wujud dalam air tersebut, tetapi POME perlu dirawat terlebih dahulu kerana keadaannya yang berasid dan mempunyai nilai BOD yang tinggi.

Para penyelidik di Lembaga Minyak Sawit Malaysia atau Malaysian Palm Oil Board (MPOB) berjaya mencipta teknologi mesra alam untuk merawat POME dengan menggunakan biojisim tempurung kelapa sawit. Biojisim tempurung kelapa sawit digunakan sebagai sumber untuk menghasilkan karbon teraktif.

Teknologi baharu yang menggunakan biojisim tempurung kelapa sawit ini selaras dengan keperluan kilang sawit yang diwajibkan bagi merawat POME berdasarkan peraturan ketat Jabatan Alam Sekitar dan syarat pelesenan MPOB.

Teknologi baharu ini diharapkan dapat meningkatkan imej industri sawit dengan penghasilan minyak sawit yang berkualiti tanpa mencemarkan alam sekitar. Pengeluaran minyak sawit Malaysia perlu lestari dan mampan bagi memastikan alam sekitar tidak terjejas. MPOB sangat komited terhadap tanggungjawab mereka, yakni memastikan bahawa setiap titisan minyak sawit keluaran Malaysia diperakui kelestariannya.


Malaysia di Tangga ke-10 Vaksinasi Penuh Dunia

Untuk mendapatkan maklumat terkini, ikuti kami melalui Telegram

Kuala Lumpur – Berdasarkan aplikasi penjejak vaksinasi New York Times, Malaysia berada di kedudukan ke-10 di dunia dengan 77% penduduknya mendapat vaksin sepenuhnya hari ini, sekali gus telah mengatasi negara seperti Tanah Besar China, Ireland, Denmark, Uruguay, dan Kanada.

Menurut aplikasi penjejak itu, Emiriah Arab Bersatu menduduki tempat pertama di dunia dengan 89% penduduknya telah menerima vaksin sepenuhnya. Diikuti dengan Portugal sebanyak 87%, Malta (85%), Singapura (82%), Chile (81%), Kemboja (80%), Sepanyol (79%), Qatar (78%), dan Iceland (77%).

Ketua Pegawai Eksekutif ProtectHealth, Dato’ Dr. Anas Alam Faizli mengucapkan tahniah kepada Malaysia kerana berada di kedudukan ke-10 bagi pencapaian vaksinasi penuh dunia dalam hantaran Facebook beliau.

Berdasarkan aplikasi penjejak vaksinasi New York Times mengikut negara, Malaysia telah menduduki tempat ke-10 di dunia untuk peratusan vaksin sepenuhnya. Tahniah, Malaysia!

Malaysia telah memulakan Program Imunisasi COVID-19 Kebangsaan sejak 24 Februari 2021. Para petugas barisan hadapan yang terdiri daripada anggota sektor perubatan dan kesihatan serta anggota keselamatan telah menerima suntikan pertama.

Hingga hari ini, laman sesawang COVIDNOW menunjukkan bahawa 50 402 399 vaksinasi COVID-19 telah diberi dengan 24 552 038 orang telah diberi vaksin sepenuhnya.


Pusat Sains Negara Anjur Festival PSN SciFest Secara Maya

Kuala Lumpur – Festival PSN SciFest (VPSF 2021) pada tahun ini dianjurkan secara maya dari 10 November 2021 hingga 16 November 2021 berikutan wabak pandemik COVID-19 yang masih melanda negara kita. Festival ini merupakan kemuncak kepada inisiatif pembudayaan sains, teknologi dan inovasi (STI) oleh Pusat Sains Negara (PSN) yang diadakan secara tahunan sejak tahun 2011.

Selain itu, program ini juga diadakan bersempena dengan Hari Pusat Sains dan Muzium Sains Sedunia yang disambut secara global pada 10 November setiap tahun. Pada tahun ini, PSN menyasarkan penyertaan orang ramai dari pelbagai latar belakang sosial, termasuklah pelajar sekolah, pelajar universiti, ibu bapa, pendidik, dan semua lapisan masyarakat umum.

VPSF 2021 yang bertemakan “STEM for a Better Tomorrow” memfokuskan peri pentingnya pembudayaan STI melalui Sains, Teknologi, Kejuruteraan, dan Matematik (STEM) dalam meningkatkan kualiti kehidupan masyarakat pada masa ini dan pada masa hadapan.

Objektif VPSF 2021 pula adalah untuk memberi kesedaran terhadap kepentingan STI kepada masyarakat, memudahkan penyampaian STI melalui pelbagai kaedah penyampaian dan juga komunikasi sains serta menyokong Dasar Sains, Teknologi dan Inovasi Negara (DSTIN, 2021-2030) dengan usaha STI dalam kalangan masyarakat melalui aktiviti pembelajaran sains bukan formal di PSN.

PSN menyediakan pelbagai aktiviti menarik seperti pameran khas, pertandingan, bengkel dan ceramah santai yang sesuai untuk seisi keluarga secara maya sepanjang festival tersebut berlangsung. Antara bengkel STEM secara maya yang diadakan secara langsung oleh PSN adalah seperti “Fun with DIY Science Project”, “Weather Around Us”, Inovasi Pendidik dan “Nature Secret”. Festival ini juga menyediakan pelbagai program demonstrasi sains seperti “Fuse and Fission Element”, “Dino Show” dan banyak lagi program lain. Masyarakat juga berpeluang untuk menyertai pelbagai kuiz sepanjang VPSF 2021 berlangsung.

Menteri Sains, Teknologi dan Inovasi, YB Dato’ Sri Dr. Adham Baba dijadualkan akan menyempurnakan majlis penutupan VPSF 2021 pada 16 November 2021, pukul 3.00 petang dan akan disiarkan secara langsung melalui Facebook dan YouTube PSN. Dalam majlis tersebut juga akan diumumkan pemenang pertandingan “National Tinkering Challenge 2021” dan pelancaran galeri “Tinker Garage” yang merupakan satu daripada tarikan baharu di PSN, Kuala Lumpur. Maklumat lanjut boleh layari pautan di www.psn.gov.my/virtualscifest.


Ayat Aktif Transitif

Adakah ayat di bawah ini gramatis atau tidak gramatis?

1. Kamal menerangkan kepada gurunya tentang sebab dia tidak hadir semalam.
2. Amir saya tegah daripada melakukan kesalahan itu.


Bahasa Melayu dalam Buku Am pada Abad ke-21

Kuala Kangsar – Penasihat dan Editor Umum, PTS Media Grup, Profesor Emeritus Abdullah Hassan membicarakan dengan panjang lebar tentang hal membina kepustakaan dalam bahasa Melayu, menulis buku ilmu, adaptasi, dan terjemahan menerusi kertas kerjanya yang berjudul “Membina Kepustakaan dalam Bahasa Melayu” dalam seminar anjuran Lembaga Pembangun Sastera (LEPAS) Perak di Dewan Kenanga, Hotel Casuarina Kuala Kangsar, pada 27 Mac 2022.

Oleh sebab banyak terlibat dalam bidang perbukuan, Profesor Abdullah banyak mengaitkannya dengan penggunaan bahasa Melayu yang murni menerusi kertas kerjanya yang dibahagikan kepada tiga perkara, iaitu “menulis buku am”, “mula menulis”, dan “kemahiran kecekapan dan alat baharu”.

Dalam “mula menulis”, antara perkara yang menarik berkaitan dengan bahasa Melayu yang disentuh oleh Profesor Abdullah termasuklah penggunaan ayat pendek, mudah, selapis, ayat gabungan, kata kerja, perkataan konkrit menggantikan adjektif dan adverb, perkataan perlu sahaja, perkataan biasa, perkataan pendek, perkataan Melayu, perkataan Melayu asli, analogi (perbandingan) dan berhemat menggunakan perkataan, serta mengelakkan ayat pancangan, bentuk per-…-an, peng-…-an, ke-…-an, adjektif dan kata penguat, kata adverb (sifat kerja), kata nama abstrak, dan ungkapan negatif dan pasif.

Dalam “kemahiran kecekapan dan alat baharu” yang dikaitkan dengan bahasa Melayu pula, beliau turut menyentuh tentang kemahiran baharu, kecekapan dan alat – kemahiran komunikasi: kolerasi prestasi dengan bahasa, Heskett & Schlesinger (1966) mengenal pasti enam ciri bahasa yang berlainan, tahap kemahiran komunikasi pelajar Melayu, bahasa tinggi, bahasa Melayu rendah seorang pegawai tinggi, bahasa Melayu tinggi – bahasa Inggeris rendah dan tinggi, bahasa terhad dan bahasa berkembang, kemahiran membaca: apa perlunya statistik buku dan penduduk, hal yang pelajar baca, kemahiran berfikir: falasi pengitlakan, serta kemahiran komputer dan animasi digital: tracker dan comment; kamus, tesaurus dan ensiklopedia dan cabaran masa depan.

Seminar yang bertemakan “Bahasa, Budaya, dan Adab Adat Istiadat Kesultanan dan Bangsa Melayu pada Abad ke-21” itu merupakan seminar kedua anjuran LEPAS turut menampilkan Profesor Madya Dr. Salmah Jan Noor Muhamad dari Universiti Putra Malaysia, dan Dr. Kamaruddin Yaakob  dari Universiti Sultan Azlan Shah sebagai ahli panel. Seminar ini anjuran bersama LEPAS dengan Dewan Bahasa dan Pustaka (DBP), Gabungan Persatuan Penulis Nasional Malaysia (GAPENA), Majlis Kebudayaan Negeri Perak, serta Jabatan Kebudayaan dan Kesenian Negara.

Profesor Madya Dr. Salmah pula membentangkan kertas kerjanya iaitu, “Diplomatik Kesultanan Melayu: Adab Adat Istiadat dalam Kehidupan Raja-Raja Melayu” (dimudahcarakan oleh Mohd. Fauzi Ramli), sementara Dr. Kamaruddin pula dengan kertas kerjanya iaitu, “Kewujudan Budaya Bangsa Melayu Dulu dan Kini: Budaya yang Hilang dan Budaya yang Mendatang” (Mohd. Shuhaimi Zubir sebagai pemudah cara).

Perasmian Seminar Bahasa, Budaya, dan Adab Adat Istiadat Kesultanan dan Bangsa Melayu pada Abad ke-21 telah disempurnakan oleh Pengerusi Jawatankuasa Perumahan, Kerajaan Tempatan dan Pelancongan Negeri Perak, Dato’ Nolee Ashilin Dato’ Mohammed Radzi. Penutupannya pula oleh Ahli Dewan Undangan Negeri (ADUN) kawasan Manong, Mohamad Zuraimi Razali, yang juga Ketua Dua LEPAS.

Majlis perasmian seminar turut diserikan oleh dendangan syair daripada Faridah Abu Seman (guru Sekolah Kebangsaan Kati), dan pencak silat Ilham oleh Rosli Hasnan (Pertubuhan Silat Gasak). Yang turut hadir ialah Pengarah DBP Wilayah Utara, Rahimi Arifin; Setiausaha Dua GAPENA, Dr. Mohamad Saleeh Rahamad; Ketua Satu LEPAS, Abd. Rashid Ahmad Rafie; Yang Dipertua Majlis Perbandaran Kuala Kangsar, Zulqarnain Mohamad; dan Pegawai Daerah Kuala Kangsar, Zulhisham Ahmad Shukori.


Ke Arah Teknologi Revolusi Industri 4.0: Aplikasi LCC Padi

Untuk mendapatkan maklumat terkini, ikuti kami melalui Telegram

Kuala Lumpur – Jabatan Pertanian Malaysia telah memperkenalkan satu aplikasi yang boleh membantu petani dalam mengawal dan mengoptimumkan penggunaan baja kimia, iaitu aplikasi Carta Warna Daun atau Leaf Colour Chart (LCC) Padi. Aplikasi ini juga telah digunakan oleh negara-negara pengeluar padi dunia. Aplikasi yang dibangunkan oleh International Rice Research Institute (IRRI) ini bertujuan untuk mengukur keperluan nitrogen dalam tanaman padi mengikut keperluan di sawah.

Selain itu, intensiti warna daun sangat berkait rapat dengan kandungan klorofil dan status nitrogen daun. Inovasi aplikasi LCC Padi ini diilhamkan apabila ramai petani yang berminat untuk mendapatkan dan membeli LCC untuk mengukur tahap nitrogen dalam daun di sawah masing-masing.

Objektif aplikasi LCC Padi ini dicipta adalah untuk memudahkan petani dan pegawai di lapangan mendapatkan data status nitrogen daun padi serta mengetahui tahap keperluan baja dan membantu petani mengurangkan penggunaan baja nitrogen berpandukan status semasa nitrogen pada daun.

Penggunaan baja yang berlebihan boleh menyebabkan padi mudah diserang oleh perosak dan pelbagai penyakit. Situasi ini bukan sahaja mengakibatkan hasil padi tidak dapat dituai, malah akan merugikan petani.

Seterusnya, aplikasi LCC Padi turut dilengkapi dengan arahan penggunaan yang menggunakan dwibahasa, iaitu bahasa Melayu dan bahasa Inggeris. Arahan penggunaannya yang mudah diikuti secara tidak langsung menyebabkan keputusan daripada pengambilan data dapat diperoleh dengan pantas berbanding dengan kaedah lama.

Aplikasi LCC Padi adalah percuma dan boleh dimuat turun melalui aplikasi Google Play Store di pautan https://play.google.com/store/apps/details?id=my.gov.perak.jpp.lcc&hl=en&gl=US

(Sumber video: Jabatan Pertanian Malaysia)


Daftar Dos Penggalak Melalui Laman Sesawang ProtectHealth

Putrajaya – Berdasarkan kenyataan daripada Kementerian Kesihatan Malaysia (KKM), setiap individu yang layak adalah digalakkan untuk mendapatkan suntikan dos penggalak (booster dose). Tindakan ini bertujuan untuk memastikan tahap perlindungan yang optimum dapat dicapai terhadap jangkitan COVID-19. Pelaksanaan dos penggalak telah dimulakan di seluruh negara dengan menggunakan vaksin Comirnaty.

Pemberian dos penggalak dilakukan secara sukarela dan percuma di bawah Program Imunisasi COVID-19 Kebangsaan. Menurut KKM, objektif pemberian dos penggalak ini adalah untuk memastikan tempoh perlindungan yang optimum diperoleh oleh penerima vaksin COVID-19 di Malaysia.

Sementara itu, pelaksanaan pemberian dos penggalak bagi penerima vaksin Sinovac yang layak dilakukan secara berfasa di seluruh negara. Pemberian dos penggalak ini diterajui oleh pengamal perubatan swasta di bawah penyelarasan ProtectHealth Corporation Sdn. Bhd..

Individu yang layak akan dimaklumkan melalui aplikasi MySejahtera dan melalui pesanan ringkas kepada nombor telefon yang berdaftar bagi individu yang tidak mempunyai aplikasi MySejahtera. Kini, individu yang layak untuk menerima dos penggalak juga boleh membuat pendaftaran melalui laman sesawang protecthealth.com.my dan ikuti langkah pendaftaran seperti yang berikut:

(Sumber video: Facebook Kementerian Kesihatan Malaysia)


Sindrom Alice In Wonderland: Antara Realiti dan Fantasi

Sindrom Alice in Wonderland (AWS) ialah keadaan neuropsikologi yang menyebabkan gangguan persepsi pada seseorang. Sindrom AWS juga dikenali sebagai sindrom Todd atau dismetropsia.

Sindrom AWS sangat jarang berlaku. Sindrom ini boleh menyerang kanak-kanak dan dewasa. Individu yang menghidap sindrom ini sukar mentafsir objek atau keadaan yang dilihat oleh mata sehingga memberikan satu isyarat yang kompleks. Penghidap sindrom AWS akan merasakan saiz tubuh dan anggota badan mereka lebih besar atau lebih kecil daripada keadaan sebenar. Penghidap AWS juga merasakan objek di sekeliling mereka seolah-olah bergerak atau berada pada kedudukan yang lebih jauh atau lebih dekat dengan mereka.

Sindrom AWS telah ditemui oleh Dr. John Todd, pakar psikiatrik Britain pada tahun 1950. Beliau mendapati gejala sindrom ini sangat menyerupai watak Alice Liddell dalam novel Lewis Carroll berjudul Alice’s Adventures in Wonderland.

Sindrom AWS boleh mempengaruhi pelbagai deria termasuklah rasa, bau, penglihatan, sentuhan dan pendengaran. Penghidap sindrom AWS lebih cenderung untuk mengalami migrain. Sebilangan penyelidik dan doktor percaya bahawa sindrom AWS ialah aura atau petunjuk awal sebelum berlakunya serangan migrain. Terdapat juga sekumpulan pakar percaya bahawa sindrom AWS ialah sejenis migrain yang jarang berlaku.

Terdapat empat jenis persepsi visual utama yang dialami oleh pesakit AWS. Persepsi visual pertama ialah mikropsia. Mikropsia merujuk kepada keadaan yang penghidap AWS merasakan saiz badan atau objek di sekeliling mereka semakin kecil. Persepsi visual yang kedua pula ialah makropsia. Makropsia ialah persepsi visual yang menunjukkan saiz badan atau objek di sekeliling mereka kelihatan semakin besar. Kedua-dua jenis persepsi visual ini ialah simptom biasa bagi penghidap sindrom AWS.

Persepsi visual ketiga bagi penghidap sindrom AWS ialah pelopsia. Pelopsia ialah keadaan yang penghidap AWS merasakan objek di sekeliling mereka kelihatan semakin besar dan lebih dekat daripada jarak yang sebenarnya. Manakala jika keadaan tersebut berlaku sebaliknya, keadaan tersebut dikenali sebagai teleopsia. Teleopsia ialah keadaan yang menunjukkan bahawa objek objek di sekeliling penghidap sindrom AWS semakin kecil dan lebih jauh mereka.

Penghidap sindrom AWS juga merasakan masa bergerak lebih pantas atau lebih perlahan. Selain itu, mereka juga akan mengalami gangguan pendengaran seperti suara yang realitinya perlahan, namun didengari kuat dan mengganggu. Penghidap sindrom ini juga tidak dapat mengawal anggota badan dan memberikan tindak balas secara tidak sengaja. Ini secara tidak langsung mempengaruhi cara penghidap sindrom AWS bergerak dan berjalan.

Faktor utama berlakunya sindrom AWS masih menjadi tanda tanya. Walau bagaimanapun, terdapat beberapa keadaan yang dikaitkan dengan sindrom AWS, iaitu migrain, jangkitan pengambilan dadah psikotropik, dadah terlarang, ketumbuhan dalam badan dan genetik.

Sehingga hari ini, tiada satu ujian khusus digunakan untuk mendiagnos sindrom AWS. Walau bagaimanapun, beberapa ujian boleh dijalankan yang dapat membantu dalam mengenal pasti sindrom ini. Antaranya ialah melalui prosedur imbasan pengimejan resonans magnetik (MRI), pemantauan aktiviti elektrik di otak melalui elektroensefalogram (EEG) dan ujian darah.

Rawatan sindrom AWS lebih bersifat sokongan dan tidak mempunyai rawatan tertentu. Kebiasaannya, penghidap sindrom AWS akan menjalani terapi supaya mereka berada dalam situasi yang sebenar, selain diberi ubat-ubatan tertentu untuk mengurangkan halusinasi dan tekanan. Penghidap sindrom AWS juga sentiasa diingatkan bahawa gejala sindrom AWS tidak berbahaya dan boleh dirawat.

Penulis ialah Felow Institut Pemikiran dan Kepimpinan Melayu (IMPAK), Universiti Teknologi MARA dan Pensyarah Kanan, Fakulti Sains Komputer dan Matematik, Universiti Teknologi MARA.


Semarakkan Budaya STEM dengan Techlympics

Untuk mendapatkan maklumat terkini, ikuti kami melalui Telegram

Kuala Lumpur – Malaysia Techlympics 2021 yang dilancarkan pada 10 November 2021 merupakan insiatif Kementerian Sains, Teknologi dan Inovasi (MOSTI) dalam usaha membudayakan sains, teknologi dan inovasi. Program ini diadakan secara besar-besaran dan berperingkat di seluruh negara bagi mendorong bakat muda dalam bidang sains, teknologi, kejuruteraan dan matematik (STEM).

Objektif utama Techlympics adalah untuk memupuk minat generasi muda terhadap STEM melalui pendekatan yang lebih menyeronokkan; membudayakan belia dengan minda; set kemahiran dan aksi yang menghasilkan inovasi yang lebih bermakna dan berimpak tinggi selain melahirkan generasi penyelesai masalah dan tekno-usahawan masa depan. Program ini juga bertindak sebagai platform dalam usaha mengenal pasti inovasi belia muda yang boleh dikomersil dan dimajukan pada masa akan datang.

Rangka kerja Techlympics mengandungi tiga komponen utama iaitu Connect, Compete dan Celebration. Techlympics menggalakkan interaksi sesama belia dengan berkongsi aspirasi, solusi, idea dan saranan teknikal untuk merancak minat terhadap STEM. Inisiatif ini juga menganjurkan pelbagai platform untuk warga techlympiad muda bersaing secara sihat dan mengambil peluang mencapai matlamat STEM untuk manfaat manusia sejagat. Bukan itu sahaja, Techlympics menyambut pelbagai idea, solusi dan kemahiran para techlympiad yang pasti akan melakar masa depan negara negara menggunakan STEM.

Melalui program ini, obor Techlympics turut diperkenalkan sebagai metafora semangat membara Malaysia dalam usaha memperkasa STEM dalam kalangan generasi muda negara. Pelbagai aktiviti telah dirangka dan direka di bawah Techlympics yang berlandaskan bidang keutamaan Rangka Kerja 10-10 Sains, Teknologi, Inovasi dan Ekonomi (MySTIE) yang dibangunkan pihak MOSTI iaitu Sains, Kejuruteraan Pengkomputeran & Pengkomputeran Mikro, Internet Benda (IoT), Robotik, Dron, Matematik, Reka Bentuk Kreatif dan Animasi serta Percetakan dan Pembangunan 3D.

Sebagai permulaan, 12 program Techlympics dilaksanakan bermula dari 11 November 2021 hingga 10 Disember 2021 yang melibatkan sembilan bidang pemfokusan. Antaranya adalah program kenderaan masa hadapan, kuiz sains interaktif, ilmu robotik secara dalam talian dan lain-lain lagi. Menurut Menteri Sains, Teknologi dan Inovasi, YB Datoâ€™ Sri Dr. Adham bin Baba, Techlympics ialah inisiatif yang menyokong para inovator muda melahirkan cetusan idea dan prototaip yang berteraskan teknologi Revolusi Industri 4.0. Tambah beliau, STEM ialah bekalan penting dalam membangunkan bakat yang berkemahiran tinggi untuk menyokong pertumbuhan ekonomi berteknologi tinggi masa hadapan.

Techlympics berharap untuk mendekati lebih 1,000,000 belia yang melibatkan pelajar dari sekolah rendah, sekolah menengah, institusi pengajian tinggi dan kumpulan belia bebas. Sehubungan dengan itu, rakyat Malaysia yang berusia dalam lingkungan 7 hingga 30 tahun bolehlah melayari laman web www.techlympics.my dan laman Facebook rasmi Malaysia Techlympics untuk menyertai segala aktiviti yang dianjurkan di bawah inisiatif ini.


Delegasi DBP ke Jejantas Rimba, FRIM

Kepong – “Jejantas Rimba yang dibina pada tahun 2019 dan berjaya disiapkan dalam tempoh 12 bulan ini adalah bertujuan untuk memberikan peluang kepada penduduk, terutamanya di Lembah Klang menikmati keindahan alam sekitar, hutan, pokok-pokok dan tumbuhan yang berada di persekitaran hutan. Di samping itu, tujuannya adalah untuk memberikan kefahaman kepada generasi muda tentang kepentingan hutan,” kata Ketua Pengarah Institut Penyelidikan Perhutanan Malaysia (FRIM), Dr. Ismail Parlan dalam Majlis Penyerahan Majalah Dewan Kosmik Bil. 12 2021 hari ini.

Menurut Dr. Ismail Parlan, Jejantas Rimba ini dibina dengan menggunakan dana yang diperoleh daripada Kementerian Pelancongan dan Kebudayaan. Pada mulanya, cadangan untuk membuka Jejantas Rimba ini adalah pada tahun 2020 tetapi disebabkan oleh pandemik COVID-19 yang dihadapi di seluruh dunia, termasuklah negara ini, pihak FRIM hanya dapat membukanya selama 35 hari pada bulan Ogos 2020, dan telah membukanya kembali pada 16 September 2021 bersempena dengan Pelan Pemulihan Negara Fasa Keempat.

Jejantas Rimba yang terletak di Taman Botani Kepong dibina dengan menggunakan perancah aluminium yang diperkukuh dengan tiub keluli dan kabel besi penampung. Jejantas jenis ini merupakan jejantas yang pertama di dunia, yang terdiri daripada 11 buah menara dan lapan buah jambatan dengan pelantar berketinggian antara 18 meter hingga 50 meter yang berjumlah 250 meter panjang.

Tambah beliau, para pelawat akan mendapat suatu perasaan dan pengetahuan tentang perbezaan dari segi strata-strata hutan yang ada di Malaysia, dari strata yang paling rendah hingga strata yang paling tinggi.

Selain itu, menurut Dr. Ismail Parlan, para pelawat akan dapat melihat dua jenis pemandangan melalui Jejantas Rimba ini, iaitu pemandangan hutan dan pemandangan pembangunan Kuala Lumpur. Kini, pihak FRIM membuka Jejantas Rimba pada waktu siang, namun begitu terdapat juga perancangan untuk membukanya pada waktu malam agar masyarakat akan terus dapat menikmati keindahan alam ini.

Tambah beliau lagi, banyak pelawat yang datang ke FRIM, yakni kira-kira 500 000 orang dalam setahun dan 20% daripadanya terdiri daripada pelawat dari luar negara. Hal ini sekali gus memberikan peluang kepada pihak FRIM memberikan pengetahuan tentang hutan di Malaysia kepada warga luar negara.

Turut hadir dalam lawatan tersebut ialah Pengarah Jabatan Penerbitan, Dewan Bahasa dan Pustaka (DBP), Tuan Haji Razali Che Mat, Ketua Editor Bahagian Majalah, DBP, Dr. Rosmani Omar dan beberapa orang pegawai DBP.


HIV dan AIDS Perlu Ditangani Segera

Kangar – “Masyarakat perlu memberikan tumpuan kepada golongan yang dipinggirkan akibat HIV. Pertubuhan Kesihatan Sedunia mengesyorkan agar tumpuan diperbaharui atau dilihat semula kepada negara dan populasi yang masih belum mendapat perhatian atau “tercicir” dalam mendapatkan tindak balas secara global terhadap isu HIV dan AIDS. Hal ini meliputi pelbagai golongan yang terpinggir di setiap negara, termasuklah populasi utama golongan yang berisiko tinggi,” titah Raja Muda Perlis, Tuanku Syed Faizuddin Putra Jamalullail bersempena dengan kempen kesedaran Hari AIDS Sedunia.

Menurut baginda, semua pihak perlu mengembalikan semula komitmen masing-masing dalam usaha menamatkan penularan HIV. Pelbagai cabaran yang berlaku disebabkan oleh pandemik COVID-19 memerlukan usaha baharu bagi menamatkan HIV yang akan menjadi ancaman terhadap kesihatan awam menjelang tahun 2030.

Tambah baginda lagi, masyarakat perlu memahami cabaran yang dihadapi oleh golongan yang hidup dengan HIV dalam menghadapi pandemik COVID-19 ini. Oleh itu, HIV dan COVID-19 perlu ditangani segera bersama-sama.

Sementara itu, dalam kempen tersebut juga, Pakar Perubatan Keluarga, Klinik Kesihatan Arau, Dr. Muhammad Faiz Rasmi telah menyampaikan sebuah taklimat bagi memupuk kesedaran masyarakat tentang wabak AIDS yang disebabkan oleh jangkitan HIV dengan temanya, “Akhiri Ketidaksamarataan, Akhiri AIDS, Akhiri Pandemik”.

Seterusnya, dalam sesi berasingan pula, Pengarah Jabatan Kesihatan Negeri, Dr. Sirajuddin Hashim menyeru masyarakat agar meningkatkan kefahaman tentang kepentingan isu kesaksamaan dan mengekalkan kepentingan perkhidmatan HIV yang berkualiti tinggi bagi memastikan setiap golongan yang berisiko dijangkiti HIV memiliki akses yang sama kepada aktiviti pencegahan, ujian, rawatan, dan penjagaan penghidap HIV, termasuklah vaksinasi dan rawatan berkaitan dengan COVID-19.

Berikan penjagaan yang baik, menghormati hak asasi manusia dan tanpa sebarang stigma. Pastikan kakitangan adalah terlatih dan sedar akan pencegahan dan kawalan jangkitan serta dengan menggunakan langkah yang bersesuaian. Oleh itu, lindungi keselamatan semua dan orang yang disayangi.

Bersempena dengan program yang disekalikan dengan aktiviti Hijrah Minda MAIPs Bilangan ke-34 bagi tahun 2021 tersebut, Tuanku Raja Muda turut berkenan menyerahkan sumbangan MAIPs bernilai RM400.00 setiap seorang dan berjumlah RM11 200.00 kepada 30 orang asnaf terpilih dalam kalangan anak kariah Masjid Darul Ulum, Wang Ulu, Kangar melalui amilnya, Encik Mohammad Radzi Abdullah. Turut hadir sama dalam program tersebut ialah Ketua Pegawai Eksekutif MAIPs, Tuan Haji Mohd Nazim Mohd Noor.


Keunggulan Ilmu Falak dan Jawi Menerusi Aktiviti STEM

Untuk mendapatkan maklumat terkini, ikuti kami melalui Telegram

Cabaran pandemik COVID-19 yang melanda seluruh dunia termasuklah Malaysia semenjak awal tahun 2020 telah mendorong masyarakat melaksanakan pelbagai aktiviti kehidupan seharian dalam keadaan penjarakan fizikal dan perlu mematuhi prosedur operasi standard (SOP) yang lebih berwaspada. Pelbagai perancangan dan pelaksanaan aktiviti mengalami penyesuaian semula dan dilaksanakan secara dalam talian mengikut kebiasaan baharu. Hal sedemikian berlaku secara ketara dalam pelbagai sektor, terutamanya dalam bidang pendidikan. Secara tidak langsung, keadaan tersebut membuka peluang kepada individu untuk menambah baik kapasiti dan kompetensi diri dengan kemahiran digital serta menjadi lebih mahir berkomunikasi secara maya di samping dapat mengurus kestabilan mental, emosi dan fizikal.

Seiring dengan persekitaran itu, perancangan dan pelaksanaan aktiviti Program MOSTI Mentor-Mentee STEM peringkat Universiti Malaya (UM) dan Sekolah Rendah Islam Darul Ehsan (SRIDE), Subang Jaya turut mengalami penyelarasan semula pada tahun 2021. Signifikannya, penyelarasan tersebut telah membantu menyerlahkan keunggulan ilmu falak melalui aktiviti STEM, terutamanya apabila melibatkan penerapan tulisan Jawi dan karya Jawi ulama tempatan dalam aktiviti STEM.

Menyentuh tentang aspek pengertian ilmu falak yang secara umumnya dikenali sebagai astronomi, hasil penelitian penulis sepanjang penyelidikan dan pembangunan Pintar al-Aflak bermula daripada peringkat BK065-2017 hingga peringkat GA008-2020, pengertian tersebut tidak sesuai disamakan. Hal ini dikatakan demikian kerana astronomi lebih cenderung dan berpusatkan pengalaman cerapan inderawi dan perumusan akliah insan semata-mata. Daripada perspektif yang berbeza, ilmu falak dalam pandangan sarwa Islam adalah berpusatkan sumber wahyu dan dilengkapi dengan cerapan inderawi dan kemahiran akliah. Namun begitu, pembezaan sedemikian tidaklah memutuskan keterkaitan ilmu falak dan astronomi.

Dalam perkembangan sejarah ilmu pengetahuan mengikut peradaban, pemahaman terhadap realiti angkasa raya dan segala wujudnya dalam konteks tamadun asing adalah dipengaruhi oleh pandangan sarwa tamadun terbabit. Dalam tamadun Yunani, pemahaman tersebut berakarkan mitos kedewaan dan spekulatif akal. Berbanding dengan tamadun India yang memahami realiti angkasa raya berakarkan ajaran Hindu, manakala fahaman berasaskan budaya Cina dapat dilihat dalam tamadun Cina.

Perutusan syariah Islam yang dibawa oleh Nabi Muhammad SAW telah memurnikan pandangan insan terhadap hakikat angkasa raya dan alam tabii seluruhnya. Dalam konteks ilmu falak, sumbangan terpenting tamadun Islam adalah dengan menempatkan bidang ini berpusatkan wahyu yang menjunjung nilai ketauhidan, kehambaan, keadilan dan keihsanan sambil mendukung peningkatan kapasiti dan kompetensi insan dalam aktiviti saintifik yang melibatkan kemahiran mencerap, menaakul dan menghitung.

Menyoroti sisi keunggulan ilmu falak menerusi sejarah perkembangan sains Islam, antaranya ketika era khalifah Ar-Rasyidin dalam pemerintahan Khalifah Umar bin Al-Khattab, penyusunan taqwim Hijrah dapat dilihat menjadi tanda aras penting bahawa peranan ilmu falak bukan hanya untuk tujuan ibadah semata-mata, namun turut diperluaskan untuk kegunaan dan kemudahan awam. Keunggulan ilmu falak juga terserlah dalam ketenteraan. Misalnya, semasa era khalifah Abbasiyyah dalam pemerintahan Khalifah al-Ma’mun, ilmu falak begitu berkembang pesat kerana minat khalifah itu sendiri. Khalifah al-Ma’mun menaungi pelbagai aktiviti ilmu falak. Salah seorang tokoh terkemuka ketika itu ialah Sanad ibn Ali. Menurut al-Biruni, Sanad ibn Ali telah dapat menghitung sudut junaman matahari ketika terlibat bersama-sama dalam kempen ketenteraan memerangi Rom Byzantin yang diarahkan oleh Khalifah al-Ma’mun. Penghitungan terbabit telah memudahkan Sanad ibn Ali menghitung ukur lilit bumi dan selepas itu kaedahnya digunakan oleh al-Biruni.

Kemudian, ketika era khalifah Uthmaniyyah dalam pemerintahan Sultan Salim II dan Sultan Murad III, antara ilmuan falak dan sarjana sains yang serba mahir (polymath) terkemuka ialah Taqi al-Din ibn al-Maruf. Karya beliau bukan sahaja dalam ilmu falak, bahkan meliputi kejuruteraan, matematik, optik, mekanik dan falsafah tabii. Beliau merupakan Ketua Balai Cerap Istanbul dan telah membangunkan peralatan sfera armileri dan jam mekanikal yang telah beliau gunakan dalam cerapan peristiwa Komet Besar 1577. Berdasarkan cerapan terbabit, beliau telah memprediksi kemenangan tentera Uthmaniyyah memerangi Safavids. Ketika era Uthmaniyyah berada dalam pertengahan abad ke-19, peranan ilmu falak dalam ketenteraan begitu terserlah, terutamanya melalui dua tokoh falak Uthmaniyyah ketika itu, iaitu Mahmud Bey Hamdi dan Ismaʿil Effendi Mustafa. Selain itu, penterjemahan karya tokoh astronomi Perancis, iaitu Jérôme de Lalande bertajuk Abrégé d’Astronomie ke dalam Bahasa Arab pada tahun 1808 bertajuk al-Mukhtasar fi ʿIlm al- Falak turut membawa kemajuan ilmu falak di Turki. Karya Lalande telah membantu memantapkan peranan ilmu falak dalam ketenteraan Uthmaniyyah, terutamanya untuk tujuan navigasi kelautan.

Berdasarkan peranan ilmu falak dalam sejarah perkembangannya, secara ringkasnya terdapat dua matra yang berbeza. Pertama, aspek astrologi yang berkaitan dengan peramalan dan kedua, iaitu aspek saintifik yang terdiri daripada cerapan, taakulan, penghitungan dan kemampuan membangunkan instrumentasi. Aspek astrologi itu memang diketahui jelas bercanggahan dengan syariah Islam dan mestilah ditinggalkan. Walau bagaimanapun, aspek saintifik yang merangkumi cerapan, taakulan, penghitungan dan instrumentasi bukan sahaja menjadi signifikan dan diterima dalam kerangka syariah Islam yang membantu pelaksanaan aspek ibadah, aspek tersebut juga terbukti berperanan penting dalam menjaga kemaslahatan awam.

Justeru, dalam konteks semasa, ilmu falak perlulah sentiasa dipugarkan dan STEM merupakan wadah yang paling sesuai bagi menyerlahkan peranannya dalam persekitaran kebiasaan baharu yang berhadapan dengan COVID-19. Untuk itu, bermula pada Mac hingga April 2021, Program MOSTI Mentor-Mentee STEM UM-SRIDE telah disusun semula dengan pelaksanaan bengkel bersiri pemantapan mentor yang melibatkan seramai 22 orang mentor pelajar dari Jabatan Fiqh dan Usul, Akademi Pengajian Islam, UM (JFU, APIUM). Siri bengkel terbabit telah dijalankan dengan matlamat untuk memantapkan kemampuan para mentor membangunkan modul STEM melalui ilmu falak dan melaksanakannya secara dalam talian. Di samping itu, aspek pembinaan semangat berpasukan, kesukarelawanan dan keusahawanan turut diterapkan secara tidak langsung. Pada akhir bengkel, para mentor telah membentuk dua pasukan yang masing-masing terdiri daripada 11 orang mentor, iaitu Pintar al-Qamar yang diketuai oleh Mohamad Luqman Hakim Mohd Noor dan Pintar al-Najm yang diketuai oleh Abdullah Faiq Irfan  Abdullah.

Pasukan Pintar al-Qamar telah mengadakan Webinar STEM & Pintar al-Qamar pada 26 Mei 2021 (Rabu) dengan topik “Hikmah Bulan dalam Ibadah Umat Islam” disampaikan oleh Muhammad Adib Hakimi Muhammad Tzauazmi dan Siti Syazwani Mustafar. Sementara itu, pasukan Pintar al-Najm telah menganjurkan Webinar STEM & Pintar al-Najm pada 2 Jun 2021 (Rabu) dengan penyampaian topik berkaitan “Evolusi Bintang: Hikmah ke Atas Kehidupan Manusia” yang disampaikan oleh Naimmatul Nazuha binti Bakar dan Wan Nur Ain Sabrina binti Wan Zamri. Kedua-dua webinar ini telah melibatkan penyertaan seramai 159 orang peserta daripada peringkat rendah, menengah dan pengajian tinggi.

Sesi penutupan Program MOSTI Mentor-Mentee STEM UM-SRIDE turut dilaksanakan secara dalam talian pada 14 Ogos 2021 (Sabtu) melalui Program Jawi STEM anjuran Dewan Bahasa dan Pustaka (DBP), Persatuan STEM Kebangsaan (NSA), Pusat STEM UM, SRIDE dan Pasukan Aljawi JFU, APIUM. Ketua Pusat STEM UM, YBhg. Ir. Dr. Mas Sahidayana Mohktar bertindak sebagai penyelaras induk program, manakala YBhg. Dr. Mohammaddin Abdul Niri sebagai penyelaras kerja dan Puan Kamariah Nasir, Guru Besar SRIDE dilantik sebagai Penyelaras SRIDE.

Perjalanan Program Jawi STEM berlangsung dalam dua sesi. Webinar Kebangsaan JawiSTEM dengan tema “Memperkasakan Jawi Wahana STEM” telah berlangsung pada sesi pagi yang melibatkan pelajar sekolah rendah sebagai sasaran khalayaknya. Webinar tersebut telah dikendalikan oleh Muhammad Adib Hakimi Muhammad Tzauazmi dan aktiviti STEM yang turut dijalankan bersama-sama para peserta.  Sesi tersebut menekankan kemahiran menaakul dan menghitung dengan penerapan elemen Jawi melibatkan kitab al-Durr al-Thamin karangan al-Syaikh Daud bin Abdullah al-Fatani yang merupakan karya ilmu aqidah Islam dan kitab Sullam al-Nayyirain fi Ma’rifah al-Ijtima’ wa al-Kusufain karangan al-Syaikh Muhammad Mansur bin Abdul Hamid al-Betawi, iaitu karya ilmu falak yang berkaitan dengan fenomena gerhana.

Pada sesi petang pula, forum yang bertajuk “Potensi Jawi dalam Lapangan STEM” telah diadakan. Program tersebut telah dirasmikan oleh YBhg. Prof. Dato’ Dr. Noraini Idris, Pengerusi NSA. Pengerusi Lembaga Pengelola DBP dan tokoh bahasa, YBhg. Prof. Datuk Dr. Haji Awang Sariyan turut diundang untuk menyampaikan ucaptama. Turut hadir sebagai panel forum ialah YBhg. Prof. Madya. Dr. Adi Yasran Abdul Aziz, pensyarah dari Universiti Putra Malaysia dan Tuan Haji Salehuddin Haji Arshad, yang merupakan Munsyi Dewan (Jawi).

Program Jawi STEM yang julung-julung kalinya diadakan menyentuh tentang potensi Jawi untuk aktiviti saintifik. Secara keseluruhannya, program ini telah dihadiri oleh 420 peserta daripada pelbagai peringkat umur merangkumi pelajar sekolah rendah, sekolah menengah, institusi pengajian tinggi dan awam. Maklum balas yang diterima banyak membantu dalam pembaikan dan penambahbaikan modul Pintar al-Aflak. Kini terbukti bahawa Pintar al-Aflak mampu melestarikan ilmu falak dan Jawi dalam kerangka aktiviti STEM. Tidak mustahil dengan koordinasi ilmu falak, khazanah Jawi dan aktiviti STEM, Pintar al-Aflak boleh menyerlahkan semula keunggulan sains Islam untuk membantu kemajuan  Malaysia dalam STIE, iaitu sains, teknologi, inovasi dan ekonomi.